Espanja, Ranska, Saksa ja Britannia ovat asettuneet tukemaan oppositiota Venezuelan valtataistelussa.
 Maiden hallitukset ovat ilmoittaneet, että ne tunnustavat oppositiojohtajan  Juan Guaidón  Venezuelan väliaikaiseksi presidentiksi, ellei presidentti  Nicolás Maduro  ilmoita kahdeksan päivän sisällä, että Venezuelassa pidetään uudet presidentinvaalit.
 Venezuelan parlamentin puhemies, 35-vuotias Juan Guaidó, julistautui tällä viikolla Venezuelan väliaikaiseksi presidentiksi.
 Saksan hallituksen edustaja  Martina Fietz  ilmoitti kahdeksan päivän aikarajasta Twitter-tilillään. Hän kertoi Saksan toimivan asiassa tiiviisti eurooppalaisten kumppanien kanssa. Britannia esitti iltapäivällä saman vaatimuksen ja aikarajan.
 Euroopan unioni on ilmoitti ulkoasioiden korkean edustajan  Federica Mogherin  suulla, että se ryhtyy toimiin Venezuelan uuden johdon tunnustamiseksi, jos uusia vaaleja ei kuulu.
 Aiemmin Yhdysvallat ja monet latinalaisen Amerikan maat ovat ilmoittaneet tukevansa Guaidóa.
 Venäjä, Turkki ja Kiina ovat arvostelleet Yhdysvaltoja Venezuelan sisäisiin asioihin sekaantumisesta.
 Maduro on vaatinut Yhdysvaltain diplomaatteja poistumaan maasta. Guaidó on kehottanut näitä pysyttelemään Venezuelassa.
 Venezuela on pitkään ollut ja syvän taloudellisen ja poliittisen kriisin kourissa.
 Aiheesta aiemmin:
 Reutersin lähteet: Venäläisiä palkkasotureita on saapunut Venezuelaan suojelemaan presidentti Maduroa  26.1.2019
 ”Jatkakaa taistelua!” – Yle seurasi Venezuelassa Juan Guaidón puhetta kannattajajoukolleen  26.1.2019
 Yle Venezuelassa: Caracas hiljentyi protestien jälkeen, mutta moni uskoo niiden jatkuvan – ”Tämä on vasta alkua”  25.1.2019
 Kuinka kaksi itsevaltaista johtajaa saivat öljymahdin 20 vuodessa polvilleen – Mistä Venezuelan kaaos kumpuaa?  24.1.2019
 Tuntemattomuudesta Venezuelan johtoon – Kuka on Juan Guaidó?  24.1.2019

Ranska, Saksa, Espanja ja Britannia vaativat Venezuelaan uusintavaaleja ja uhkaavat tunnustaa oppositiojohtajan presidentiksi


Summary: Sopimusluonnoksen mukaan ulkomaiset joukot vedetään Afganistanista 18 kuukauden kuluessa sopimuksen hyväksymisestä.

Qatarissa on saatu aikaan sopimusluonnos Afganistanin sodan lopettamiseksi, kertoo uutistoimisto Reuters.
 Reutersin lähteet ääri-islamilaisessa Taliban-liikkeessä kertovat, että talibanien edustajat ja Yhdysvaltain erikoislähettiläs valmistelivat sopimusluonnoksen. Sen mukaan ulkomaiset joukot vedetään Afganistanista 18 kuukauden kuluessa sopimuksen hyväksymisestä.
 Taliban sanoo lupaavansa, että Afganistanista ei tule äärijärjestö al-Qaidan tukikohtaa.
 Sopimusluonnos sisältää uutistoimistojen mukaan myös kohtia vankien vapauttamisesta ja useiden Taliban-johtajien matkustuskieltojen purkamisesta.
 Osapuolet neuvottelivat Qatarissa kuusi päivää.
 Yhdysvaltain lähettiläs  Zalmay Khalilzad  kertoi twitterissä, että kokouksessa saavutettiin "merkittävää edistystä olennaisissa kysymyksissä". Khalilzad suuntaa nyt Afganistaniin esittelemään luonnosta Afganistanin presidentille  Ashraf Ghanille.
 Sota on kestänyt jo yli 17 vuotta
 Vuonna 2001 alkanut Afganistanin sota on pisimpään jatkunut sota, jossa Yhdysvallat on ollut mukana. Sodassa on kuollut a inakin 38 000 afganistanilaista siviiliä ja 58 000 afganistanilaista sotilasta ja poliisia . Yhdysvaltalaissotilaita on kuollut 2 400.
 Presidentt i George W Bush  käynnisti sodan ohjusiskuilla lokakuussa 2001. Tavoite oli tuhota al-Qaida ja suistaa vallasta terroristijärjestöä suojellut Taliban-hallinto.
 Yhdysvallat ei kuitenkaan ole onnistunut pyrkimyksissään.
 Yhdysvaltain tukema Afganistanin nykyhallinto on ollut erityisen ahtaalla viime aikoina. Vuoden 2018 alkupuolella siviiliuhreja tuli enemmän kuin koskaan sodan aikana. Samaan aikaan Taliban on laajentanut hallussaan olevia alueita.
 Yhdysvaltain sotilaallinen läsnäolo yksi avainkysymyksistä
 Yhdysvallat on etsinyt reittejä päästä ulos kalliista ja raskaasta sodasta. Presidentti  Donald Trump  on myös väläytellyt vetäytymistä. Joulukuussa hän ilmoitti, että  Yhdysvallat vetää pois noin puole t Afganistanissa olevista 14 000 sotilaasta.
 Juuri kysymys Yhdysvaltain sotilaallisesta läsnäolosta tulevaisuudessa on The New York Timesin mukaan hiertänyt rauhanneuvotteluja. Yhdysvalloille puolestaan lupaus al-Qaidan toiminnan estämisestä on ollut tärkein.
 Yhdysvaltain lähettiläs Khalilzad s anoi jo edellisten rauhanneuvottelujen jälkeen joulukuussa , että keskusteluissa Talibanin kanssa on päästy pidemmälle kuin aiemmin.
 Päivitetty klo 20.50. Lisätty vahvistus muilta uutistoimistoilta ja lisätty Khalizadin twiitti.

Afganistanin rauhanneuvotteluissa edistystä – Taliban-liike kertoo luonnostelleensa Yhdysvaltain lähettilään kanssa rauhansopimuksen


Summary: Lea Pennanen veti Yleisradion lastenohjelmia ja kirjoitti muun muassa Piilomaan pikku aasin. Pennanen menehtyi 89-vuotiaana.

Tunnettu lastenkirjailija ja Yleisradiossa pitkän uran tehnyt  Lea Pennanen  on kuollut. Hän menehtyi torstaina 24. tammikuuta Vantaalla. Kuolemasta kertoo tytär  Sini Sovijärvi .
 Lea Pennanen oli syntynyt vuonna 1929 rajantakaisessa Ihantalassa. Hän tuli Yleisradioon toimittajaksi 1957 ja toimi lastenohjelmien päällikkönä pitkään, 1975–90. Paitsi johti, hän myös ohjasi ja käsikirjoitti.
 Pennasen ajan radio-ohjelmiin lukeutuivat muun muassa  Satukaruselli  ja  Noita Nokinenä . Päivätyön ohessa hän kirjoitti lastenkirjoja, tunnetuimpina 60- ja 70-lukujen  Piilomaan pikku aasi ,  Pikku siili  ja  Me Leijonat . Niitä versioitiin myös radioon ja televisioon.
 "Lasten radiossa" Lea Pennanen saattoi lapset ja nimekkäät ammattinäyttelijät yhteen. Lapset saivat näytellä yhdessä esimerkiksi  Pentti Siimeksen  ja  Elina Pohjanpään  kanssa. Pennasen kaudella lapset saivat esiintymiskoulutusta, ja tuolta tieltä tutuiksi ovat kasvaneet  Seppo Hovin ,  Matti Pellonpään  ja  Pekka Vuoriston  ohella monet muut.
 Uusimmat painokset Pennasen satuilemista ja eturivin taitelijan  Maija Karman  kuvittamista  Piilomaan pikku aasista  (8.) sekä  Pikku siilistä  (4.) ovat viime vuosilta.
 Suomen Nuorisokirjailijat antoivat Lea Pennaselle Tirlittan-palkinnon vuonna 2009.
 Lue lisää
 Elävä arkisto esittää Lea Pennasen lastenklassikoita

Lastenkirjailija ja Ylestä tuttu Lea Pennanen on kuollut


Summary: Vihreät tavoittelee huhtikuun eduskuntavaaleissa merkittävää vaalivoittoa ja paikkaa seuraavassa hallituksessa.

Marraskuussa vihreiden puheenjohtaksi palannut  Pekka Havisto  asettaa yhdeksi tavoitteeksi, että vihreät on Helsingin vaalipiirissä suurin puolue. Haavisto on yksi vihreiden ehdokkaista pääkaupungissa.
 Puoluesihteeri  Lasse Miettisen  mukaan valtakunnallisena tavoitteena on 13,5 prosentin ääniosuus, kun vuoden 2015 vaaleissa ääniosuus oli 8,5 prosenttia.
 Vihreiden vaalistartissa Helsingissä Haavisto lupasi muutosta politiikan suuntaan.
 – Ei ole varmaan yllätys, että vihreät tulevat menemään kolmella kärjellä, jotka liittyvät ilmastonmuutoksen torjuntaan, koulutuksen kunnian palautukseen ja köyhyyden voittamiseen Suomessa. Näiden teemojen alle kerätään kaikki vihreille tärkeät asiat, Haavisto listasi vihreiden vaaliteemoja.
 Haaviston mukaan vihreät on erityisesti huolissaan ammatillisen koulutuksen tilanteesta. Vihreiden vaalilupausten listalla on toisen asteen koulutuksen muuttaminen maksuttomaksi.
 Vihreiden vaaliohjelma julkistetaan helmikuun puolivälissä.
 Ministereistä puolet miehiä ja naisia
 Haavisto valittiin marraskuussa vihreiden pätkäpuheenjohtajaksi, kun  Touko Aalto  joutui uupumuksen vuoksi luopumaan tehtävästä.
 Haavisto johtaa vihreät kevään eduskunta- ja eurovaaleihin sekä hallitusneuvotteluihin.
 – Jos vihreät on mukana seuraavassa hallituksessa, niin vihreiden ministeriryhmässä toteutuu tasa-arvo. Puolet vihreiden ministereistä on naisia ja puolet miehiä, Haavisto lupasi.
 Haavisto ei ottanut kantaa siihen, mitä tapahtuu, jos vihreillä on pariton määrä ministerin salkkuja.

Vihreät lähtee vaaleihin kolmella kärjellä: Ilmasto, koulutus ja köyhyyden voittaminen


Summary: Uudistus kaatui vuosi sitten keskustan vastustukseen ja kiristi hallituspuolueiden välejä.

Perhevapaauudistus saa laajaa kannatusta kaikilta puolueilta, mutta sen toteuttamistavasta puolueilla on edelleen erilaisia näkemyksiä. Vuosi sitten keskusta ja kokoomus riitaantuivat, kun pitkään valmisteltu perhevapaauudistus kaatui keskustan mukaan rahan puutteeseen.
 Perhevapaauudistus nousi esiin lauantaina opetusalan valtakunnallisilla Educa-messuilla Opetusalan Ammattijärjestön suuressa koulutuskeskustelussa.
 Kokoomuksen puheenjohtaja  Petteri Orpo  linjasi, että kokoomus vaatii perhevapaauudistuksen toteuttamista, jos puolue on seuraavissa hallitusneuvotteluissa.
 – Tämä asia on hoidettava seuraavassa hallituksessa, ja minusta se on kynnyskysymys.
 Mikä malli lopulta valitaan, se ei ainakaan messuilla selvinnyt.
 Puheenjohtaja  Anna-Maja Henriksson  sanoo RKP:n kannattavan uudistuksessa 6+6+6-mallia, johon liitetään kaikille kolmivuotiaasta lähtien maksuton varhaiskasvatus. Mallissa siis äidillä ja isällä olisi kummallakin vanhempainvapaata kuusi kuukautta, ja perhe voisi itse päättää, kuinka kolmas kuusi kuukautta jaetaan.
 Myös vasemmistoliitto asettui saman mallin taakse. Puolueen 1. varapuheenjohtaja  Hanna Sarkkinen  perusteli tätä sillä, että nykyiseen verrattuna ansiodonnainen vanhempainvapaa pitenisi ja siihen tulisi lisää joustoa. Sarkkisen mukaan isän ei ole mallissa pakko käyttää kuuden kuukauden kiintiötään.
 Kristilliset puolestaan haluavat jättää päätösvallan kokonaan perheelle itselleen. Puheenjohtaja  Sari Essayahin  mukaan puolueen mielestä alle kolmevuotiasta voi kotona hoitaa kumpi tahansa vanhemmista tai perheen ulkopuolinen. Vanhempainvapaan kustannukset olisi kuitenkin tarkoitus jakaa molempien vanhempien työnantajien kesken erityisen rahaston avulla.
 Kokoomuksen Petteri Orpo ei suoraan linjannut, mikä on kokoomuksen malli, mutta hän piti kristillisten mallia sellaisena, että se lisäisi epätasa-arvoa työelämässä. Orpon mukaan isille kuitenkin pitäisi lisätä mahdollisuuksia jäädä kotiin lapsen kanssa.
 Sinisten puheenjohtaja  Sampo Terho  korosti myös perheen valinnanvapautta mutta ei sanonut, kuinka kuukaudet tulisi jakaa äidin ja isän kesken.
 – Voidaan pidentää valinnanvapautta, jos on varaa, mutta sen täytyy olla perheen omissa käsissä.
 Myös vihreiden puheenjohtaja  Pekka Haavisto  vaatii perhevapaauudistusta seuraavan hallituksen ohjelmaan. Vihreät korostaa järjestelmää, jossa isillä on sekä velvollisuuksia että mahdollisuuksia olla kotona.
 – Työnantajien suhtautuminen naisiin on toinen kun tiedetään, että he ovat tasavertaisessa asemassa miesten kanssa.
 Koulutuskeskusteluun osallistuivat Educa-messuilla keskusta, kokoomus, SDP, siniset, perussuomalaiset, vihreät, vasemmistoliitto, RKP ja kristillisdemokraatit.  Yle
 Perhevapaauudistus tyssäsi vuosi sitten, kun perhe- ja peruspalveluministeri  Annika Saarikko  (kesk.) ilmoitti pysäyttävänsä uudistuksen. Tämä aiheutti kitkaa hallituspuolueiden välillä.
 Paneelissa keskustaa edustanut kansanedustaja  Tuomo Puumala  sanoi, että uudistus olisi vaatinut lisää rahaa perheiden valinnanvapauden säilyttämiseksi. Puumala ei kuitenkaan tuonut paneelissa esiin keskustan tarkkaa mallia.
 – Jos tehdään uudistusta, joka tukee perheiden valinnanvapautta, sellaiseen kynnyskysymykseen on perusteluja.
 Perhevapaauudistusta valmisteltiin syksyn 2017 budjettiriihessä, mutta keskusta pysäytti hankkeen viime vuoden helmikuussa. Perhevapaauudistuksen tavoitteena oli lisätä työelämän ja vanhemmuuden tasa-arvoa.
 Nykyään äidille korvamerkitty osuus vanhempainvapaasta on noin 4 kuukautta, minkä jälkeen alkaa 6,5 kuukauden jakso, jonka kumpi tahansa vanhemmista voi käyttää. Isät voivat pitää isyysvapaita enintään yhdeksän viikkoa. Keskimäärin isyysvapaita pidetään kuitenkin vain vajaat neljä viikkoa.
 Lue myös:
 Mistä kaatuneessa perhevapaauudistuksessa on kyse? Näillä viidellä pointilla pääset kartalle
 Analyysi: Perhevapaat ravisuttavat hallitusta
 Isät kotiin ja äidit töihin - hallitus on kasvattamassa isien osuutta perhevapaista

Kokoomuksen puheenjohtaja Petteri Orpo: Perhevapaauudistus on hallituskysymys


Summary: Yhdysvaltain ulkoministeri vaati takaamaan Yhdysvaltain Venezuelan-lähetystön turvallisuuden.

YK:n turvallisuusneuvostossa eri valtioiden päämiehet ottivat yhteen Venezuelan tilanteesta. Osa turvaneuvoston jäsenmaista, kuten Kiina ja Venäjä, tukevat Venezuelan nykyistä presidenttiä  Nicolás Maduroa .
 Osa taas tukee  tällä viikolla väliaikaiseksi presidentiksi julistautunutta parlamentin puhemiestä  Juan Guaidóta .
 Venäjä yritti estää Venezuelan kriisiä käsittelevän kokouksen mutta ei aivan saanut riittävää kannatusta. Yhdeksän turvallisuusneuvoston jäsentä 15:stä kannatti kokouksen pitämistä.
 Venäjä syytti suoraan Yhdysvaltoja siitä, että se "juonii vallankaappausta Venezuelassa".
 – Yhdysvallat haluaa vetää turvallisuusneuvoston mukaan häikäilemättömään peliinsä, joka tähtää Venezuelan epävakauttamiseen, sanoi Venäjän YK:n suurlähettiläs  Vasili Nebenzja .
 – Jos jokin on uhka rauhalle, se on Yhdysvaltojen ja sen liittolaisten häpeämätön ja aggressiivinen yritys syrjäyttää laillisesti valittu presidentti, hän sanoi puheenvuorossaan.
 Myös presidentti Maduro on toistuvasti syyttänyt Yhdysvaltoja Venezuelan asioihin sekaantumisesta.
 Jason Szenes / EPA
 "Älkää testatko Yhdysvaltoja"
 Yhdysvaltain ulkoministeri  Mike Pompeo  vaati Maduroa takaamaan Yhdysvaltain lähetystön turvallisuuden Venezuelassa.
 – Haluan tehdä tämän sataprosenttisen selväksi. Presidentti Trump ja minä odotamme, että diplomaattimme saavat Wienin sopimuksen takaaman suojelun. Yhdysvaltojen päättäväisyyttä omien kansalaistensa suojelussa ei kannata testata, ulkoministeri sanoi.
 Pompeo kutsui Maduron Venezuelaa "laittomaksi mafiavaltioksi" ja kuvaili kansalaisten olosuhteita "painajaismaiseksi". Hän kehotti kaikkia "valitsemaan puolensa".
 – Joko olette vapauden puolella tai kannatatte Maduron kaaosta, Pompeo pauhasi kokoukselle.
 Hän kehotti kaikkia valtioita keskeyttämään taloudellisen yhteistyön Maduron hallinnon kanssa.

YK:n turvaneuvosto käy kiivasta keskustelua Venezuelan tilanteesta, Venäjä syyttää Yhdysvaltoja vallankaappauksen juonimisesta


Summary: Oman tiensä kulkija Jenni Ahtiainen suunnittelee kaulavaatteita julkkiksille ja koristeita kuulolaitteisiin. Naisen muotibrändiä myydään nytkin maailmalla, mutta miksi se suurin kansainvälinen menestys jäi kesken?

Aalto-yliopiston taiteiden ja suunnittelun korkeakoulu

Nainen makaa mustalla nahkalavitsalla vatsallaan tatuointiliikkeessä Hämeenlinnan Sibeliuksenkadulla. Selän oikealle puolelle piirtyy surisevan koneen mustalla musteella valumajälkiä kasvokollaasista. Iholla erottuu käsi, pari suuta, nenää ja silmiä.
 Kuva on tulossa peittämään mustia ruusuja, jotka kukkivat selkärangan päällä. Monivuotinen haave on toteutumassa: koko selän peittävä tatuointi rakentuu kuvaamaan  Jenni Ahtiaisen  sielunmaailmaa.
 Tatuoinnit kivistivät ihan konkreettisesti myös nelisen vuotta sitten. Jenni näki tuolloin toistuvaa unta mustista tatuoinneista, muutaman sentin leveistä viivoista käsivarsien ympäri. Hän otti unien tatuoinnit Berliinissä maaliskuussa 2015. Unet loppuivat siihen.
 – Siinä meni jotain pieleen. Kädet tulehtuivat ja turposivat, mutta oli se sen arvoista.
 Suunnittelijan päätyönä ovat olleet kaulavaatteet ja asusteet. Kravatintappaja ei olisi edes kovin kaukaa haettu titteli. gTIE-brändistä melkein tuli suuri suomalainen muodin menestystarina maailmalla.
 Mutta tarinamme olisi paljon tylsempi, jos niin olisi käynyt.
 Säde Sonck ja Jenni Ahtiainen keskustelivat pitkään, ja sen pohjalta syntyi ajatus tatuoinniksi. Ahtiainen ei itse piirtänyt tai suunnitellut omaa tatuointiaan.  Nina Keski-Korpela / Yle
 "Sen jälkeen en ole perseitä nuollut"
 Helsinkiläisen Taivallahden ala-asteella 11-vuotias Jenni Ahtiainen kävi viidettä luokkaa musiikkiluokalla. Hän käveli itse sosiaalitoimistoon kysymään, minkä ikäinen pitää olla, että voi muuttaa äidin luota Helsingistä isälle Poriin. Sinne lapsuusmaisemiin kun olivat jääneet kaikki kaverit vanhempien eron jälkeen.
 Jenni oli jo tuolloin sosiaalinen ja kaikkien kaveri – jopa siinä määrin, että vasta luokalle tullut tyttö äänestettiin Hymy-patsaan saajaksi.
 Nuorella Jennillä oli kaksi uravaihtoehtoa: psykologi tai sisustussuunnittelija. Lukion jälkeen luovuus voitti ja nuori nainen suuntasi sisustajakurssille Teuvalle. Sen piti olla valmennuskurssi matkalla Taideteolliseen korkeakouluun. Punainen Alfa Romeo suhasi tiivistä tahtia Porin ja Teuvan väliä.
 TAIKin pääsykokeissa Jenni halusi erottautua hakijoista ja sanoi sisustusarkkitehtiosaston hollantilaiselle johtajalle kohteliaisuuden: "Kuulin, että täällä on hollantilainen herrasmies paikalla."
 Sen jälkeen tuli häpeä ja havahtumisen hetki.
 – Päätin, että ikinä en rupea kehumaan ketään, ketä en tunne, ilman syytä. Se itsehäpeä oli niin kamala. Sen jälkeen en ole perseitä nuollut.
 Ensimmäinen hakukerta tuotti pettymyksen, kun opiskelupaikkaa ei auennut. Ketutti. Jenni muutti Helsinkiin. Vasemman rinnan alle onkin tatuoitu teksti Pikkukaupungin tyttö. Tyttö voi lähteä Porista, mutta Pori ei tytöstä.
 Ville Välimäki / Yle
 Ahtiainen meni töihin sisustusarkkitehtitoimistoon, ja sieltä toisen suunnittelijan assistentiksi.  Mikko Kalliokosken  myötä hän innostui rautarakenteista ja lähti opiskelemaan hitsaamista metallimuotoilukurssille Järvenpäähän. Kurssi innosti hitsarimuija Ahtiaista niin, että hän kävi sen kaksi kertaa.
 Toinen hakukerta TAIKiin toi halutun opiskelupaikan, vaikka pitkä pääsykoeviikko laihdutti naista useita kiloja.
 Elämä opiskelijana oli köyhää. Jopa opettaja mainitsi kerran hississä opiskelijoille, että te ette tule ikinä tienaamaan tällä alalla.
 Samaan aikaan kuvataideopettaja  Jan-Kenneth Weckman  rohkaisi Ahtiaista luottamaan itseensä piirtäjänä. Niinpä Ahtiainen äityi tekemään grafiikkaa, innostui tietokoneista ja koodaamisesta, opetteli tekemään verkkosivuja ja animointia ja löysi itsensä tekemässä kirjankuvituksia WSOY:lle.
 Päätös opintojen keskeyttämisestä hävetti sekin, monta vuotta, mutta ratkaisu tuntui oikealta.
 Sitten tietokone alkoi sapettaa ja hän alkoi vastapainoksi ommella. Itselle, kavereille ja kaverien kavereille – ja niin syntyi kaulavaatemerkki ja asustefirma gTIE vuonna 2007.
 Ville Valo (2006), Michael Monroe (2011) ja Lauri Tähkä (2010) ovat kantaneet kaulassaan gTIEn tuotteita itsenäisyyspäivän juhlavastaanotolla presidentinlinnassa.  AOP
 Suomalaissuunnittelija niittää mainetta maailmalla
 Tammikuu 2012. Jenni Ahtiaisen sähköpostissa on kutsu Yhdysvaltoihin Golden Globes -gaalaa edeltävään promootiotilaisuuteen. Siellä suunnittelijat saavat esitellä tuotteitaan toivossa, että ne päätyisivät punaiselle matolle astelevien elokuvatähtien ylle, salamavalojen räiskeeseen. Jenni jo melkein dissaa koko kutsun roskapostina. Sitten iskee paniikki: mistä repiä tarvittavat rahat ja tuotteet, kun mahdollisuus läpimurtoon on ovella?
 Jennin läheinen tuki ja turva eli oma äiti sanoo, että ei hätää, minulla on luottokortteja. Rahoitus saadaan kuitenkin järjestymään, kun kulttuuriministeriö tulee apuun tukemaan matkaa rahallisesti. Los Angelesin reissulla MTV Music Awardsien tuotantoyhtiö kiinnostuu tuotteista ja kutsuu vastaavaan tilaisuuteen näihinkin julkkisjuhliin.
 Siinä vaiheessa gTIE on yhtä kuin Jenni Ahtiainen. Ei työntekijöitä, ei yhtään rahaa, asuntokin oli jo myyty firman perustamiseksi. Jos aikoo ottaa nosteesta kaiken irti ja laajentua, on saatava rahoitusta.
 Rahat saadaan piilorahoituskierroksella omilta asiakkailta ja yksityisiltä sijoittajilta. Fiban-yksityissijoittajayhdistyksen kautta löytyy sijoittajia, joiden usko Jenniin nostaa joukkorahoituspalvelu  Invesdorissa kerätyn summan  lähes 300 000 euroon. Vuosi on 2013. Näin lähdetään valloittamaan maailmaa.
 Syntyy markkinointimateriaalia ja löytyy jälleenmyyjiä Japaniin, Ranskaan, Saksaan ja Italiaan. Media kirjoittaa maailmanvalloituksesta. Muusikkostarat  Bono ,  Marilyn Manson  ja  Snoop Dogg  käyttävät tuotteita. Parhaimmillaan gTIE työllistää kuusi ihmistä.
 Sitten rahat loppuvat.
 – Usko ei loppunut, mutta rahat kyllä. Ja kun rahat loppuivat, homma laski kuin lehmän häntä. Messuilla pitäisi käydä pitempään, ainakin kolme vuotta. Monet sisäänostajat testaavat brändiä, jaksaako se kantaa.
 Käyt messuilla, myyt ja teet ja silti on epävarmaa, ostaako kukaan. gTIEsta alkaa tulla Jennille "huonosti käyttäytyvä lapsi, joka pitäisi laittaa koulukotiin". Pään seinään hakkaaminen syö motivaatiota, ja Jenni alkaa vihata koko hommaa.
 Muotimaailman arvoista irti
 Nainen istuu Pariisin muotimessuilla oman tuotemerkkinsä ständin liepeillä syömässä aamupalaansa, yhtä omenaa. Meno messuilla on armeijamaista: kun iso sisäänostaja suvaitsee tulla paikalle, porukka pomppaa pystyyn pokkuroimaan.
 Los Angelesista saapunut mies odottaa saavansa aikaan vastaavanlaisia reaktioita myös pienen suomalaismerkin suunnittelijalta. Kun nainen vain jatkaa omenansa syömistä, mies kommentoi: "Tuon täytyy olla tosi hyvä omena."
 Kauppoja ei syntynyt eikä Jenni Ahtiainen ole siitä edes pahoillaan.
 – Teen juttuja hyvien ihmisten kanssa. Miksi tekisin mitään veemäisten ihmisten kanssa?
 Myöhemmin helsinkiläisessä baarissa ystävä esittelee ystävilleen Jennin vaatesuunnittelijaksi. Ahtiaista alkaa hävettää. Hän ei arvosta omaa ammattiaan.
 Porilaisessa baarissa puolestaan tuntematon nainen tulee onnittelemaan menestyksestä suunnittelijana maailmalla. Jenni vastaa sanomalla, että älä usko mitään mitä lehdissä sanotaan, en ole nukkunut moneen viikkoon kunnolla, ei tämä johda yhtään mihinkään.
 Nyt, vuonna 2019, muotihippaloissa hilluminen on saanut jäädä. Paitsi Emma-gaala. Se on kuulemma kiva.
 – Kissanristiäisissä oleminen ei vaan ole minun juttuni. Saatoin tulla muotimessuilta kotiin ja itkeä kolme päivää. En ikinä kotiutunut Helsinkiin. Aiiii auuh!!
 Selkää ja kylkeä mustaksi piirtävä tatuointineula osuu johonkin kipeään kohtaan. Ehkä hän ei halunnutkaan menestyä? Onko tinkimättömyys torpannut suuren sukseen – vai onko oman vision noudattamisen taakse hyvä mennä piiloon, kun asiat eivät suju?
 Ei mennä tähän nyt. Puhutaan tästä tarkemmin, kun pääsemme kohta Nahkaamon työpöydän ääreen.
 Nahkaamossa on nykyään gTIEn koti. Nina Keski-Korpela / Yle
 Lapsi muutti moraalin
 Jenni Ahtiaisen kaulaan on peilikirjoituksella tatuoitu sana rehellisyys. Se muistuttaa tärkeästä arvosta, joka liittyy Jennin pojan syntymään.
 19-vuotiaana Jenniltä oli leikattu kasvain, ja lääkärin mukaan raskaaksi tuleminen saattoi olla vaikeaa. Ihme kuitenkin tapahtui, niin kuin ihmeillä on tapana – yllätyksenä ja suunnittelematta.
 Ennen raskaustestin tekemistä lapsen isä kysyi, haluaako Jenni viettää hänen kanssaan loppuikänsä, jos on raskaana. Miten olla rehellinen hetkellä, jolloin pelkäät jääväsi uuden pienen elämänidun kanssa yksin etkä kuitenkaan halua luopua vauvasta?
 – Valehtelin. Siitä jäi todella huono fiilis.
 – Tiesin jo silloin, että hän ei ole se elämäni mies.
 Urho -poika oli puolitoistavuotias, kun hänen vanhempansa erosivat. Kävi vielä niin, että vanha valhe tuli esiin.
 – Myönsin hänelle valehdelleeni jo aiemmin, mikä tietysti loukkasi häntä järjettömästi. Päätin, etten ikinä enää valehtele kenellekään, vaan puhun omat tunteeni auki. Pitää löytyä ballseja olla rehellinen.
 Nyt Urho on jo 11-vuotias. Vuoroviikkojärjestely Helsingin ja Hämeenlinnan välillä on vakiintunut osaksi arkea. Jenni kehuu ex-miestään yhdeksi älykkäimmistä ja kivoimmista ihmisistä, joita tietää.
 – Lapsi toi elämään syvempiä merkityksiä oikealle ja väärälle. Kaikkea peilasi lapsen kautta. Se opetti paljon moraalista. Moni puhuu paljon siitä, millaisia muka ovat. Mutta oikeasti sen sijaan, että puhuu, pitäisi TEHDÄ.
 Siksi rehellisyys.
 Porin muija ja pitkätukka
 Nainen tökkäsi miestä rintaan oululaisessa yökerhossa ja kysyi kukas sinä olet. Tanssilattian reunalla alkanut keskustelu jatkui ja jatkui ja jatkui. Se oli siinä, salama oli iskenyt.
 Isän tytöksi itseään kutsuva Jenni sanoo toistavansa äitinsä elämänvalintoja. Äiti löysi uuden rakkauden, erosi Jennin isästä ja muutti Helsinkiin. Jenni oli jo eronnut avopuolisostaan, kun tapasi  Iisakki Kiemungin  Rockfutiksen SM-kisojen iltabileissä, rakastui ja muutti Hämeenlinnaan.
 Porin muija tulisielu löysi vastaparinsa ja elämänsä rakkauden pitkätukka-kuntapoliitikosta. Vuoden päästä, 2017 Hämeenlinnassa, pari vietti lajissaan ensimmäiset Rockfutis-häät.
 – Itsekäs minä olen. Siitä kärsin. Todella kunnianhimoinen ja määrätietoinen, vaativa presenssi. Sanon ääneen mitä ajattelen.
 Parisuhde vain voimistui Iisakki Kiemungin oikeusprosessin myötä.  Korvaustuomio  Sunny Car Centerin konkurssipesälle roolista yhtiön hallituksessa tuntui Jennistä epäoikeudenmukaiselta ja väärältä.
 – Epäoikeudenmukaisuutta en kestä, silloin tulee kapinavaihe päälle. Mitä enemmän pohjalla toinen oli, sitä vahvemmaksi itseni tunsin. Ajattelin, että nyt minun täytyy ottaa huolekseni tietyt asiat.
 Niitä olivat esimerkiksi arjen pyörittäminen ja sen varmistaminen, että taloushuolet eivät saa miestä perumaan salikorttia. Jenni ei halunnut turhia kyselläkään, ettei asia olisi jatkuvasti palannut miehen ajatuksiin.
 – Annoin toiselle tilaa analysoida ja pohtia.
 Mutta ei tulinen oinas epäröi leimahtaa, jos siltä tuntuu. Eräänkin kerran Jenni nakkasi Iisakin pihalle, kun mies tuli kotiin työmatkalta eikä sitten antanut Jennin mielestä hänelle tarpeeksi huomiota. Tarina päätyi Demokraattiin Iisakin  kolumniin , kuinka empatiakyvytön ihmissaatana päätyi pakkaseen autoon nukkumaan.
 – Vaadin hirveästi huomiota häneltä ja muiltakin. Eikä kukaan muu saa yhtä nopeasti minua kiihtymään nollasta viiteensataan. Mutta aika pian hän pääsi kuitenkin takaisin sisälle.
 Irti kuulolaitehäpeästä
 Taiteilijasielu rokkimuija on aina pitänyt arvista, virheistä ja epätäydellisyydestä, myös ihmisissä. Silti Jennille on ollut kova paikka hyväksyä itsensä ja etenkin fyysinen olemuksensa. Vartalokompleksin syntyyn riitti äidin väärään aikaan vahingossa tokaisema "olet lihonut". Äiti on silti Jennin paras ystävä, on aina ollut.
 Vaikka ulkopuolelta katsoen on selvää, että Jenni on kaunis, rohkea, luova, vahva ja itsenäinen, tämän todellinen hyväksyminen, sydänjuuria myöten sisäistäminen, ei silti ole hänellekään itsestäänselvyys.
 Tuorein itsehyväksynnän koetus tuli todetun kuulon aleneman myötä. Kuulolaite otti aluksi päähän ja ärsytti ulkonäköbisneksessä uraa luonutta naista. Sitten tuli sisu, ja järki.
 – Käyttäväthän ihmiset silmälasejakin, ei niitäkään tarvitse hävetä. Päätin, etten ala kasvattaa tukkaa korvien päälle.
 Nina Keski-Korpela / Yle
 Sen sijaan Jenni  korosti kuulolaitetta korulla  ja kertoi siitä Facebookissa. Asenne tarttui ja näkyi postauksen kommenteissa. Moni muukin tajusi, ettei laitetta tarvitse hävetä.
 – Aiemmin tuli olo, että pidetään tyhmänä, kun ei kuule, ja joutuu kyselemään mitä? Nyt minut huomataan paremmin. Luulen, että se johtuu siitä, että itsevarmuuteni kasvoi, kun kuulin paremmin.
 Eikö näin vahva ja suora nainen kuuluisi politiikkaan?
 – Olen ajatellut sitä, mutta kärsivällisyyteni ei riitä siihen. Siellä tehdään niin paljon kompromisseja! Saan kiksejä siitä, että saan ihmisten silmiä auki, vaikka se olisi valtavirtaa vastaan. Minä voin tuoda asioita esiin ja saada ihmiset puhumaan, ja ehkä joku vie niitä sitten eteenpäin.
 Parisen vuotta sitten ennustaja kertoi Jennille, että jos haluat saada hyvää aikaan, niin pystyt yhdistämään sen ja muotimaailman.  Nina Keski-Korpela / Yle
 Nahkaamo taas uusi vaihe
 Hämeenlinnan Kantolassa on iso, punatiilinen teollisuusrakennus, jonka rappukäytävässä haisee jokin vaikeasti tunnistettava sekoitus hikeä, metallia, liuottimia ja ehkä puupölyä. Maalitahroja betonilla, kylmää kaikua. Hienosti sanottuna rouheaa, mutta ainakin teeskentelemätöntä, ja käytännöllistä. Oikeastaan aika rock.
 Toisen kerroksen perällä on Nahkaamon paja. Nahkaamo on reilun vuoden vanha yritys, jonka ajatuksena on myydä nahkavuotia ja omien suunnittelijoiden malleja asusteista apuvälineisiin.
 Ikkunoista näkyy suoraan Kantolan kuulun konserttipuiston kumpareelle. Tilassa on ompelukoneita, työstökoneita, iso työpöytä, hyllytolkulla nahkarullia ja lokerokaupalla niittejä, lukkoja, solkia, lenkkejä ja neppareita. Sivuhuoneessa astutaan 2000-luvulle: siellä komeilee tietokoneohjattava laserleikkuri, jolla nahkaan voi siirtää kuvia, tekstejä tai kuvioita.
 Täällä on Ahtiaisen luovuuden uusi koti. Jennin Deafmetal-kuulokorut syntyvät täällä. Auttavina käsipareina työskentelee erityistä tukea tarvitsevia ihmisiä.
 Kannattimet eli housujen päällä pidettävät sukkanauhat mustasta nahasta pitävät säärystimen ylhäällä. Nina Keski-Korpela / Yle
 Juuri nyt pöydän äärellä syntyy käytännön tarpeeseen mustaa, nahkaista kannatinta: pitkät villasäärystimet pitäisi saada pysymään ylhäällä.
 Ahtiainen on löytämässä tasapainon käsillä tekemisen ja muotimaailman pinnallisuuden välillä. Hän suunnittelee yhtenä suunnittelijana ja osakkaana Nahkaamolle mallistoja, ja tekee täällä myös omia gTIE-töitään.
 – Täällä meidän on tarkoitus työllistää kehitysvammaisia ja järjestää erilaisia kursseja ja pajoja. Tämä on minulle ihmisläheisempi tapa tehdä tätä työtä.
 Miten tässä näin kävi? gTIEnhan piti valloittaa maailma – ja nyt Jenni Ahtiainen, suuri suunnittelija, istuu pienessä pajassa pikkukaupungin laitamilla hakkaamassa vasaralla niittiä.
 Ehkä hän ei halunnutkaan, siis TODELLA halunnutkaan menestyä? Tuliko pelko?
 – Kyllä, kyllä. Olen aina ollut itse itseni pahin este menestyä. En ole uskaltanut. Näyttämisen halu oli kova. Mutta muotimaailma oli väärä laatikko minulle.
 Maailmanvalloitus on kuitenkin jotain ihan muuta kuin mistä lehdissä kirjoitetaan.
 – Ehkä sitä pelkää, että jos menee täysillä vain yhtä asiaa, niin sitten sitä on lopullisesti vain siinä. Ja kun pääsee johonkin tavoitteeseen, niin sitten se onkin tylsää. Olen saavuttanut jo kuitenkin enemmän kuin koskaan kuvittelin.
 Pitäkää tunkkinne. Minulla on vain tämä yksi elämä. Jenni irtisanoi silloiset kolme työntekijäänsä vuonna 2016 ja jäi määrittelemättömälle tauolle maailmanvalloituksesta. Edelleenkin jälleenmyyjät silti myyvät gTIE-tuotteita ulkomailla. Tätä hän nyt haluaa, täällä on kaikki. Paitsi hitsauspillit.
 Nina Keski-Korpela / Yle
 Puoliso kuvaa Jenniä sanoilla hyväsydäminen, auttavainen, empaattinen, herkkä. Mutta ensimmäiseksi ja yhdellä sanalla? Vastaus on rohkea. Rohkeaa on myös jättää kesken ja lopettaa, vaikka paineet ja media ja näyttämisen halu ja sijoittajat ja työntekijät.
 – Kun olen niin itsekäs, ollut pienestä asti, niin koetan paikata sitä ottamalla muita tietoisesti huomioon. Eikö ole parempi olla itsekäs, joka edes yrittää olla epäitsekäs?
 Kesken, aina kesken
 Nuoruuden viuluopinnot, ammattiin opiskelu, ensimmäinen avoliitto, laulajahaaveita hellinyt popjazz-leiri – nekin kaikki jäivät kesken.
 Positiivisuus, impulsiivisuus ja ideat sen sijaan eivät ole loppuneet. Nainen innostuu uudesta hetkessä ja ratkaisu pitää löytyä aika nopeasti. Muuten projektit jäävät, kesken.
 – Jo muutama vuosi sitten hyväksyin, että olen tällainen ympärilleni räkijä. Oli työt mitä vaan, niin ne menevät maaliin jos ovat mennäkseen.
 Sisustusarkkitehtikoulun pudokas on tehnyt sisustuksia asuntomessuille ja Porin Yhteisökeskukseen. Kuulovamma kääntyi voitokkaaksi korumallistoksi, joka palkittiin Suomen Kädentaitomessuilla Vuoden uutuustuotteena.
 Moni vastoinkäyminen jäsentyy jonkin uuden aluksi tai kääntyy voitoksi, kun on rehellinen itselleen ja tekemiselleen.
 Selkätatuointi on vielä kesken. Niin kuin on nainenkin, johon kuvaa palanen kerrallaan leimataan. Hän ei vielä ole ihan varma siitäkään, mitä selkään lopulta piirtyy.
 – Olen koettanut muokata itseäni perhostoukka-ajattelulla omaan elämänkaareen soveltaen. Milloinkahan sitä olisi valmis kuningatar?

Porilainen hitsarimuija vei luomansa muotibrändin maailmalle – sitten hän sai tarpeekseen ulkonäköbisneksen arvoista


Summary: Kun samoissa yksiköissä asiat toistuvat, ei ole muuta keinoa kuin koventaa seuraamuksia, sanoo ylitarkastaja Päivi Vainio Etelä-Suomen aluehallintovirastosta.

Monet kaupungit ovat keskeyttäneet vanhusten sijoittamisen Esperi Caren hoivakoteihin väliaikaisesti niissä paljastuneiden jatkuvien ja vakavien ongelmien vuoksi.
 Porvoon kaupunki on keskeyttänyt vanhusten lähettämisen hoivakoti Vuokkoon. Aiemmin samoin on toiminut Muurame hoivakoti Paatelan suhteen ja Lahti hoivakoti Launeen kohdalla. Lisäksi Esperin hoivakoteja on joutunut jäähylle takavuosina myös ainakin Vantaalla.
 Yle sai tiedot kuntien vanhuspalveluiden johdosta.
 Lahdessa ja Muuramessa rajoittamistoimiin ryhdyttiin viime ja toissa vuonna. Sen jälkeen Esperi on parantanut toimintaansa hoivakodeissa sen verran, että niihin voidaan jälleen sjioittaa asukkaita.
 Porvoon kaupunki ei sen sijaan edelleenkään lähetä vanhuksia Vuokkoon. Tilanne on jatkunut syksystä lähtien. Etelä-Suomen aluehallintovirasto (avi) selvittää parhaillaan Vuokon ongelmia. Avit vastaavat hoivakotien valvonnasta kuntien kanssa.
 – Vuokko ei ole saanut epäkohtia korjattua. Kaupunki on syksyllä päättänyt, että hoivakotiin ei ohjata enempää asukkaita, kunnes laatu- ja vaatimustaso vastaa sitä, jota me sopimukselta edellytämme, sanoo Porvoon vanhus- ja vammaispalveluiden johtaja  Lea Laakso .
 Vuokko on ilmoittanut Porvoolle jo korjanneensa hoivakodissa havaitut epäkohdat.
 Yllätystarkastus paljasti ongelmat
 Yle tutustui Vuokosta ja Muuramen Paatela-hoivakodeista tehtyihin valvonta-asiakirjoihin. Ne ovat olleet pitkään aluehallintoviraston tarkkailussa.
 Aluehallintovirasto teki Vuokkoon ensimmäisen valvontakäynnin jo keväällä 2017. Yleensä yritykselle kerrotaan etukäteen valvontavierailusta, mutta tällä kertaa avi päätti turvautua yllätystarkastukseen.
 Tällainen menettely on harvinainen ja siihen turvaudutaan yleensä, jos viranomainen epäilee asukasturvallisuuden vaarantuneen tai jos sen uskotaan olevan ainoa keino saada totuudenmukaista tietoa.
 Valvontareissulla paljastui lukuisia ongelmia Vuokon toiminnassa.
 Lääkehoitoon osallistuneilla henkilöillä ei ollut asianmukaisia lupia, osaa työntekijöistä ei ollut terveydenhuollon ammattirekisterissä, hoivakodissa oli likaista ja asukkaita oli kohdeltu kaltoin. Heitä oli jätetty istumaan ruokapöytään ruokailun päätyttyä ja viety sänkyyn makaamaan ilman perusteltua syytä.
 Vakavin asia oli kenties se, että asiakasturvallisuus oli vaarantunut, koska Vuokossa ei ollut tarpeeksi työntekijöitä. Työvuoroissa oli toisinaan vain yksi työntekijä, vaikka hoivakodissa on 30 asukaspaikkaa.
 Vuokon toimintaluvan mukaan henkilöstömitoituksen pitäisi olla 0,58 työntekijää asukasta kohden.
 Vuodesta 2016 lähtien Vuokossa seitsemän työntekijää oli irtisanoutunut ja 14 määräaikaisuutta päättynyt.
 Henkilökunnan vähyys ongelmien juurisyy
 Ongelmien juurisyy hoivakodeissa on yleensä henkilökunnan vähyys. Se on voinut johtaa moniin muihin vaikeuksiin, kuten vanhusten hygienian, ulkoilun, lääkehoidon ja terveellisen ruokavalion laiminlyönteihin.
 Muuramen Paatelan hoivakodissa ongelmat tulivat viranomaisten tietoon toissa kesänä. Hoitajien ja tukihenkilöiden määrä oli riittämätön, minkä vuoksi Länsi- ja Sisä-Suomen avi katsoi hoivan laadun vaarantuneen.
 Palvelun tilaaja Muuramen kunta ei vakuuttunut yrityksen lupauksista korjata toimintaansa, ja uusien asukkaiden sijoittaminen Paatelaan keskeytettiin noin puoleksi vuodeksi.
 – Euro oli hyvä konsultti. Saimme hetkellisesti parannusta aikaiseksi, sanoo palvelujohtaja  Simo Oksanen  Muuramen kunnasta.
 Paatelassa on nähty ylä- ja alamäkiä. Viime kesänä henkilökunta valitti itse hoivakodin epäkohdista aville. Työntekijöiden mukaan he ehtivät hoitaa vain perushoidon ja joutuvat tinkimään sairaanhoidosta ja asukkaiden viriketoiminnasta työvoimapulan vuoksi.
 Valvontatapaamisella selvisi, että vanhusten ulkoiluttaminen ja virkistystoiminta oli puuttunut kevään 2018 ajan lähes kokonaan.
 Oksasen mukaan yksi asukas oli kaatunut parvekkeella, kun hoitajan oli ollut pakko jättää hänet yksin toisen työtehtävän vuoksi.
 Syksyllä avi teki ennalta ilmoittamattoman valvontakäynnin. Selvisi, että välillä töissä oli ollut keskimäärin kaksi hoitajaa vähemmän, kuin kunnan ja Esperin sopimuksessa edellytetään. Avi velvoitti 70 000 euron sakon uhalla palkkaamaan lisää työntekijöitä Paatelaan.
 Ongelmia ei ole vieläkään ratkaistu. Kunta vaatii Paatelaan lisää työntekijöitä. Oksasen mukaan Esperi suostuu tähän, mutta koska tämä nostaa yhtiön kuluja, se haluaa neuvotella kunnan kanssa nykyistä halvemman sopimuksen.
 Oksasen mukaan myös Paatelan henkilökunta on kunnan kanssa samaa mieltä henkilöstömitoituksen riittämättömyydestä. Hoivakodin edustajat ovat kertoneet asiasta Esperin johdolle, mutta se ei ole antanut lupaa palkata lisää työntekijöitä.
 Ongelmat kärjistyvät yövuoroissa
 Hoivakodeissa on usein henkilökuntaa vain sen verran, mitä sopimuksissa alhaisimmillaan edellytetään.
 Lähi- ja perushoitajaliitto SuPer on syyttänyt hoivayhtiöitä voittojen maksimoimisesta. Liiton mielestä voitot tehdään työntekijäkustannuksista, joten ne pidetään mahdollisimman alhaisina.
 Hoivayhtiöt puolestaan puolustautuvat alan rekrytointivaikeuksilla.
 Ongelmallisimpia asukkaiden kannalta ovat usein yövuorot. Niistä pitää maksaa työntekijälle tavallista suurempaa palkkaa. Hoivakodissa on tavallisesti yövuorossa vain yksi hoitaja, vaikka asukkaita voi olla kymmeniä, joista osan hoiva vaatii normaalistikin kahden henkilön työpanoksen.
 – Jos esimerkiksi vanhuksia, jotka pystyisivät menemään avustettuna vessaan, on 30-40 yhden hoitajan varassa, niin eihän se hoitaja kerkeä heitä auttamaan. Se tarkoittaa sitä, että niillä vanhuksilla on vaipat. Jokainen voi miettiä sitä, miltä se tuntuu, sanoo ylitarkastaja  Päivi Vainio  Etelä-Suomen aluehallintovirastosta.
 Vainion mukaan esimerkiksi viisikerroksisessa yksikössä voi olla vain kaksi yöhoitajaa. Asukkaiden pitäisi silti olla valvovan silmän alla ympäri vuorokauden.
 – Silloin ajatus ympärivuorokautisesta hoivasta ei toteudu. Se on asiakkaalle turvallisuuskysymys.
 Vainion mielestä Suomessa pitää koventaa otteita hoivakotien valvonnassa.
 – Varsinkin kun samoissa yksiköissä asiat toistuvat, niin ei ole muuta keinoa kuin koventaa seuraamuksia. Joillekin pörssiyhtiöille saattaa voiton tuottaminen olla tärkein ajatus. Ei se, että vanhukset voivat mahdollisimman hyvin.
 Esperi lupaa palkata lisää työntekijöitä
 Yle ei lauantaina tavoittanut Esperi Caren toimitusjohtajaa  Marja Aarnio-Isohannia  kommentoimaan tätä juttua.
 Sosiaali- ja terveysalan lupa- ja valvontavirasto Valvira tiedotti perjantaina, että se on keskeyttänyt Esperin Kristiinankaupungissa sijaitsevan  hoivakoti Ulrikan  toiminnan lukuisten epäkohtien vuoksi. Yhden asukkaan epäillään kuolleen hoitovirheen vuoksi.
 Aarnio-Isohanni myönsi lauantaina  tiedotteessa , että Esperin henkilöstön huolia ja viestejä johdolle ei ole otettu riittävän vakavasti.
 – Tästä olemme erittäin pahoillamme ja tämä on meille tästä tilanteesta kaikkein tärkein oppi. Tämä tullaan laittamaan välittömästi kuntoon, Aarnio-Isohanni lupaa.
 Yhtiö aikoo nyt selvittää hoivansa laadun kaikissa yksiköissään.
 – Palkkaamme lisää henkilöstöä. Vakinaistamme ja kokoaikaistamme tuntityöntekijöitä. Esimiesten työpanos tullaan jatkossa kaikissa yksiköissämme merkitsemään yli puoliksi hallinnon puolelle – tällä hetkellä tässä on ollut epäselvyyksiä, ja sekin on vaikuttanut käsillä olevan henkilöstön määrään yksiköissämme, Aarnio-Isohanni sanoo.

Asiakasturvallisuus on vaarantunut useissa Esperi Caren hoivakodeissa – monet kaupungit keskeyttäneet asukkaiden sijoittamisen vakavien ongelmien vuoksi


Summary: Avioliitossa puolisoiden elintason kuuluu olla samalla tasolla.

Lauantaina on jaossa Suomen kaikkien aikojen suurin lottopotti. Yhdelle täysosumalle on luvassa 15 miljoonaa euroa.
 Monella on suunnitelma sen varalta, että päävoitto pamahtaa omalle tilille. Mutta pitääkö myös aviopuolison päästä hyötymään onnenpotkusta?
 – Kyllä pitää, mutta tietyin varauksin, sanoo perheoikeuden ja kansainvälisen yksityisoikeuden professori  Tuulikki Mikkola  Turun yliopistosta.
 Yhtäläinen elintaso
 Tuulikki Mikkola sanoo, että lottovoiton vaikutusta avioliittoon voidaan tarkastella esimerkiksi elatusvelvollisuuden näkökulmasta. Avioliittolain mukaan puolisot ovat keskenään yhdenvertaiset. Toisin sanoen puolisoiden elintason pitää olla samalla tasolla.
 – Jos lottovoittajan elintaso nousee voiton myötä, kyllä sen ei-voittaneenkin puolison elintason pitää nousta, Tuulikki Mikkola sanoo.
 Mikäli ei ole avioehtoa, lottovoitto kuuluu avio-oikeuden alaiseen omaisuuteen ja se jaetaan puoliksi avioerossa.  Tuulikki Mikkola
 Tuulikki Mikkolan mukaan elatusvelvollisuus on huonosti tunnettu asia, ja siinä liikutaan osin harmaalla alueella.
 – Meillä on oikeuskäytännön tasolla testaamatta, mitä kaikkea sinne elatusvelvollisuuteen voidaan laittaa.
 Mikkolan mukaan elatukseen kuuluvat ainakin asuminen, ruoka, terveydenhoito, yleinen hyvinvointi ja esimerkiksi yhteistä taloutta koskevat menot kuten sähkö- ja vesilaskut.
 Entäpä hemmottelulomat etelän auringossa tai hiihtolomat Alpeilla. Voisivatko ne kuulua elatuksen piiriin?
 – Emme täsmälleen tiedä, mitä elatus pitää sisällään. Sitä ei ole määritelty laissa. Mutta jos lotossa voittanut puoliso alkaa hassata rahoja parempaan elämään, niin kyllä toisenkin pitää päästä osille.
 Jos lottovoittaja ei halua käyttää rahojaan mihinkään, onko puolisolla oikeus silloin elintason nousuun?
 – Mikäli elatuksentaso pysyy yhtäläisenä, puoliso ei voi vaatia itselleen mitään, Tuulikki Mikkola sanoo.
 Yleensä elatusvelvollisuudesta aletaan riitelemään vasta avioeron yhteydessä, mutta Tuulikki Mikkola tietää tapauksen, jossa elatuksesta käytiin käräjiä jo avioliiton aikana.
 – Mies kävi töissä eikä antanut kotona olleelle vaimolle rahaa ruokaan. Oikeus päätti, että miehellä on elatusvastuu ja vaimokin pitää ruokkia, Mikkola kertoo.
 Lottovoitto puoliksi
 Tähän mennessä suurin lottovoitto on ollut  14,5 miljoonaa euroa , joka meni viime vuoden kesäkuussa Ruokolahdelle, Etelä-Karjalaan. Yli kymmenen miljoonan suuruisia lottovoittoja on jaettu  yhteensä viisi kertaa .
 Veikkaus toteutti viime vuonna kyselyn lottovoittajille. Tuloksista kertoi muun muassa  Iltalehti . Kyselystä kävi ilmi, että yhden lottovoittajan puoliso oli hakenut avioeroa saadakseen puolet voitosta itselleen.
 Tuulikki Mikkola tietää myös toisen vastaavan tapauksen.
 – Mikäli ei ole avioehtoa, lottovoitto kuuluu avio-oikeuden alaiseen omaisuuteen ja se jaetaan puoliksi avioerossa.
 Pitäkää paperit valmiina mahdollisen avioeron varalta, tämä on minun neuvoni kaikille ihmisille.  Tuulikki Mikkola
 Tuulikki Mikkolalla onkin yksi neuvo paljon lottoaville.
 – Pitää tehdä avioehto, jossa pois suljetaan avio-oikeus. Avioeron tullessa kumpikin ottaa sitten omansa.
 Toisaalta avioehtoa ei voi tehdä yksipuolisesti, siihen pitää olla kummankin suostumus. Lottovoittajan puolison ei kannata siis jälkikäteen suostua avioehtoon.
 – Ei tietenkään kannata, se on selvä, Mikkola sanoo.
 Seitsemän oikein tulosta ei ole löytynyt kolmeen kuukauteen. Yrjö Hjelt / Yle
 Paperit valmiina
 Tuulikki Mikkola sanoo, että ihmiset harvemmin ymmärtävät mitä oikeuksia ja velvoitteita heillä avioliittolain nojalla on.
 – Ihmisillä on sellainen käsitys, että kun mennään naimisiin, omaisuus muuttuu yhteiseksi. Näin ei ole, vaan avioliitossa puoliso omistaa kaiken mitä omistaa, riippumatta siitä, onko avioehtoa vai ei.
 Mikkola sanoo, että epätietoisuus avioliittolaista aiheuttaa ongelmia erityisesti avioeron yhteydessä. Esimerkiksi yhteiseksi luultu asunto ei välttämättä olekaan yhteinen.
 – Kyllä se menee varallisuusoikeudellisten oppien mukaan ja voi käydä niin, että toinen puoliso omistaakin asunnon yksin.
 Tuulikki Mikkola toivoo, että ihmiset selvittäisivät avioliittoa solmiessaan, mihin he ovat oikeutettuja, ja sopisivat asiat kirjallisesti.
 – Pitäkää paperit valmiina mahdollisen avioeron varalta. Tämä on minun neuvoni kaikille ihmisille.
 Lue lisää:
 Loton 15 miljoonan ennätyspotti jäi taas jakamatta
 Lotto on enemmän kuin rahapeli: "Se on osa hyvinvointivaltion eetosta"
 Yksi Suomen vanhimmista lottoporukoista löytyy Kajaanista – "Kun yläkertaan on tullut lähtö, niin silloin on jääty pois"

Lotossa ennätyspotti – saako voittaja hassata rahat miten haluaa? Oikeustieteen professori muistuttaa puolison oikeuksista


Summary: Kuopion kaupunki perui sunnuntaiksi järjestellyn kansalaisten pakkasjuhlan, koska on liikaa pakkasta. Etelässäkin pakkasasteita voi olla 20–30.

Koko Suomeen ennustetaan erittäin kylmää säätä sunnuntaista maanantaiaamuun. Ilmatieteen laitos on antanut koko maan alueelle pakkasvaroituksen: eteläisimmässä Suomessa lukemat olisivat vähintään -20 astetta ja pohjoisessa kireämpää kuin -35 astetta.
 Pakkasvaroitus annetaan joko erityisen matalan lämpötilan takia tai pakkasen ja tuulen yhteisestä vaikutuksesta.
 – Onhan se edelleen vähän ihmetyksen aihe ihmisille, että miksi suomalaisia varoitellaan pakkasesta, toteaa Ylen meteorologi  Toni Hellinen .
 Varoitus on kuitenkin tarpeen ulkona työskenteleville ja vaikkapa sydänsairaille. Ilmatieteen laitos suosittelee varoituksen aikana vähentämään fyysistä rasitusta ja välttämään säälle altistumista, aivan kuten läkähdyttävillä helteillä.
 Tämän talven ennätyslukema -36,7 astetta mitattiin myöhään lauantaina Koillismaalla.
 Tulevina päivinä pakkanen on kireää, mutta ei purevaa, koska tuuli on melko heikko.
 – Sunnuntai on nätti päivä, ja hyvä uutinen on se, ettei tuule. Jos pukeutuu kunnolla, niin on kelpo ulkoilusää, sanoo Toni Hellinen.
 Mikä pakkasvaroitus? Annetaan, kun lämpötila alittaa maan eteläosassa -20, keskiosassa -25 ja pohjoisosassa -30 astetta. Kynnys on alueittain eri, johtuen tilastollisesta toistuvuudesta – eli siitä, mihin on totuttu. Otettiin käyttöön 2012. Varoitus on kartalla lievimmillään keltainen, mutta voi olla oranssi tai vakavimmin punainen. Sunnuntain ja maanantain varoituskartta on keltainen.
 Maanantain vastainen yö on todennäköisesti talven kylmin tähän mennessä. Pakkanen kiristyy pohjoisessa 30–40 asteeseen. Etelässäkin pakkasta on sisämaassa enimmillään 20–30 astetta.
 Sunnuntaina kylmää on koko päivän. Lauhtumista on odotettavissa maanantaina päivällä.
 – "Kylmin hetki" kestää maanantaiaamuun. Sitten lumisateiden myötä pakkaset heikkenevät, Hellinen ennustaa.
 – Tiistaina etelässä on lauhimmillaan muutama aste pakkasta, maan keskiosassa -15:n molemmin puolin ja pohjoisimmassa Lapissa parikymmentä pakkasastetta.
 Kuopiossa on peruttu  sunnuntaiksi suunniteltu Pakkasjuhla-puistotapahtuma. Se on perinteisesti huipentanut kuopiolaislasten viikon mittaan viettämät pakkaspäivät.  Seinäjoella on peruttu  sunnuntain ravit.
 VR teki viimeksi alkuviikosta harvennuksia junaliikenteen aikatauluihin kovan pakkasen takia. Nyt VR:ltä kerrotaan, ettei tällä haavaa ole tiedossa harvennussuunnitelmia, mutta hankalaan säähän on varauduttu vahvemmalla miehityksellä muun muassa vaihteiden puhdistamista varten. Maanantaista alkaen lumentulo voi aiheuttaa liikenteelle toisenlaista päänvaivaa kuin sunnuntain pakkaspiikki.

Talven pakkasennätys rikkoutui: Ilmatieteen laitos varoittaa koko maata jääkylmästä – ravit peruttu, talvirieha peruttu, juna kulkee


Summary: Hiilivoimalat suljettaisiin vaiheittain 20 vuoden aikana.

Saksan pitää luopua kivi- ja ruskohiilen käytöstä vuonna 2038, Saksan hiilikomissio esittää.
 Komissio teki esityksensä pitkien neuvottelujen jälkeen lauantaina. Sen mukaan kivi- ja ruskohiilestä luovuttaisiin vaiheittain 20 vuoden aikana.
 Valtiovarainministeri  Olaf Scholz  sanoi tuoreeltaan Frankfurter Allgemeine Sonntagszeitung -lehdelle, että esitys auttaa Saksaa tulevaisuuden energiasuunnitelmien laadinnassa.
 On tärkeää pitää sähkön hinta siedettävänä sekä luoda uusia työpaikkoja hiilituotantoalueille, hän sanoi lehdelle. Hiilialueille maksettaisiin erityistä rakennemuutostukea.
 Energiaministeri  Peter Altmaierin  mukaan hallitus tutkii "tarkasti ja rakentavasti" ehdotusta sulkea kaikki hiilivoimalat.
 Kivihiilienergiasta luopumisen yksi tarkoitus on auttaa Saksaa saavuttamaan vuoden 2030 ilmastotavoitteensa.

Esitys: Saksa luopuu kivihiilen käytöstä vuoteen 2038 mennessä


Summary: Mies oli kylmettynyt, mutta pystyi pitkin operaation kommunikoimaan pelastuslaitoksen kanssa puhelimella.

Moottorikelkkailija jäi lauantai-iltana pinteeseen jäälautalle järvessä Kymenlaakson Iitissä. Paikalle lähetettiin useita pelastusyksiköitä Kymenlaaksosta ja Päijät-Hämeestä.
 Mies hälytti itse pelastuslaitoksen 18.30:n aikaan Säyhteentielle Savion–Kömmistön alueella.
 – Hän oli ajanut kapeikkoon, missä jää oli paljon ohuempaa kuin muualla vesistössä, kertoo päivystävä palomestari Ilpo Kopra.
 Kelkka oli uponnut sulaan ja mies päässyt kiipeämään jäälautalle vajaan 100 metrin päässä rannasta. Hän pystyi itse kommunikoimaan puhelimella turmapaikan paikannuksen ja pintapelastuksen aikana.
 Pintapelastajat pääsivät uimaan miehen luokse ja kuljettivat hänet pelastuslautalla kovalle maalle noin 1,5 tunnin kuluttua turmasta. Mies kuljetettiin erittäin hankalasta maastosta helikopterilla sairaalaan jatkohoitoon. Lähin hoito sijaitsee Lahdessa Hämeen keskussairaalassa.
 Päivystävän palomestarin mukaan mies oli kylmettynyt vedessä, mutta kunnossa.

Moottorikelkkailija upposi järveen ja pelastautui jäälautalle Iitissä – haettiin turvaan uimalla ja hoitoon helikopterilla


Summary: Abramsin nimitys kertoo Donald Trumpin kovasta linjasta Venezuelan kriisissä.

Yhdysvaltain Venezuela-erikoislähettilääksi perjantaina nimitetyllä  Elliott Abramsilla  on takanaan pitkä ura Yhdysvaltain ulkopolitiikassa.
 Tämä ura ei herätä välttämättä lämpimiä muistoja Latinalaisessa Amerikassa – eikä välttämättä Yhdysvaltain kongressissakaan.
 Abrams toimi 1980-luvulla presidentti  Ronald Reaganin  hallinnossa, kun Yhdysvallat tuki Keski-Amerikassa verisiä taisteluja vasemmistovoimia vastaan.
 Abramsin nimi kytkeytyy Reaganin hallintoa ravistelleeseen Iran-Contra-skandaaliin, jonka takia hänet tuomittiin valehtelemisesta kongressille.
 70-vuotiaan Abramsin nimityksen voi siis nähdä Yhdysvaltain hallinnon viestinä Venezuelaan siitä, että Yhdysvallat ei välttämättä aio siekailla otteissaan presidentti  Nicolás Maduron  sosialistihallintoa vastaan.
 Guatemalan diktaattorin "edistys ihmisoikeuksissa"
 Abrams oli ihmisoikeuksista vastaava apulaisulkoministeri, kun Guatemalan silloinen diktaattori  Efraín Ríos Montt  (1926–2018) kävi veristä kampanjaa maan maya-alkuperäisväestöä vastaan pitkällisen sisällissodan aikana.
 YK:n tukema tutkimuslautakunta on kutsunut vuosien 1982–83 tapahtumia kansanmurhaksi.
 Joukkomurhien tapahtuma-aikaan Abrams kampanjoi kongressissa sotilasavun saamiseksi Guatemalan hallinnolle.
 Abrams kertoi Monttin saavuttaneen merkittävää edistystä ihmisoikeuksissa.
 Hän sanoi, että viattomien siviilien tappaminen vähenee askel askelteelta ja merkittävästi. Siksi aseidenvientikielto Guatemalaan pitäisi purkaa.
 – Sellaista edistystä pitää palkita ja rohkaista, Abrams sanoi  The MacNeil-Lehrer Report -ohjelmassa .
 Samoin Abrams oli valmis puolustamaan äärioikeistolaisten kuolemanpartioiden toimia El Salvadorissa.
 Iran-Contra: Valehtelua kongressille
 Abrams oli sekaantunut Iran-Contra-skandaaliin, jossa Yhdysvallat myi salaa aseita Iraniin ja ohjasi tulot Nicaraguassa vasemmistohallitusta vastaan taisteleville oikeistolaisille Contra-sisseille.
 Iraniin kohdistui asevientikielto, ja Yhdysvaltain kongressi oli kieltänyt contrien rahoittamisen.
 Abrams valehteli roolistaan contrien tukemisessa kongressille. Abrams oli tietoinen siitä, että Yhdysvaltain kansallisen turvallisuuden neuvoston henkilöstön jäsen  Oliver North  järjesti salaista sotilaallista tukea sisseille. Itse Abrams rohkaisi muita maita rahoittamaan contria.
 Hän kiisti nämä asiat todistaessaan kongressin edessä.
 Sittemmin Abrams tunnusti  syyllistyneensä tiedon salaamiseen kongressilta , ja sai tuomion 1991. Presidentti  George Bush  vanhempi armahti hänet 1992.
 Elliott Abrams palasi Yhdysvaltain hallintoon George Bush nuoremman kaudella. Tässä kuvassa hän esiintyy yhdessä vaikutusvaltaisen varapresidentin Dick Cheneyn kanssa. Molemmat kannattivat vahvasti Irakin miehitystä 2003. Shawn Thew / EPA
 Paluu hallintoon: Tukea Irakin sodalle, Chávezin syrjäyttämiselle
 Abrams palasi hallintoon  George Bush  nuoremman kaudella, kansallisen turvallisuuden neuvoston Lähi-idän asiantuntijaksi. Hän oli innokas Irakin sodan kannattaja.
 Brittiläinen The Observer raportoi , että Abrams sai vuonna 2002 ennakkotietoa vallankaappaushankkeesta Venezuelan vasemmistopopulistista presidenttiä  Hugo Chávezia  vastaan ja näytti sille vihreää valoa.
 Tämä on varmastikin tapaus, jonka Venezuelan johto ja oppositio muistavat.
 Elliot Abrams oli jo alkuvuodesta 2017 ehdolla ulkoministeri  Rex Tillersonin  varamieheksi, mutta nimityksen esti se, että hän oli arvostellut Donald Trumpia vuoden 2016 vaalikampanjan aikaan,  muun muassa kolumnissa Weekly Standard -lehdessä .
 Trump ja uuskonservatiivit samoilla linjoilla?
 Donald Trumpin ajaman "Amerikka ensin" -politiikan on katsottu merkitsevän osaltaan kriittistä suhtautumista sotilasoperaatioihin ulkomailla – ellei niistä ole selvää hyötyä Yhdysvaltain omille eduille.
 Trump arvosteli presidentinvaalikampanjansa aikana Irakin sotaa ja on ilmaissut halukkuutta vetää Yhdysvaltain joukkoja pois niin Syyriasta kuin Afganistanista.
 Siinä mielessä Trump on näyttänyt olevan eri linjoilla niin sanottujen neokonservatiivien kanssa. Tähän ryhmään myös Abrams on tavattu lukea.
 Yhdysvaltain hallinnosta on nyt annettu viitteitä, että Trump voisi olla valmis tekemään poikkeuksen juuri Latinalaisen Amerikan kohdalla.
 – Presidentti Trumpilla on aina ollut hyvin erilainen näkemys meidän pallonpuoliskostamme, varapresidentti  Mike Pence  sanoi Fox News -televisiokanavalle.
 – Hän on kauan ymmärtänyt, että Yhdysvalloilla on erityisvastuu tukea ja vaalia demokratiaa ja vapautta tällä pallonpuoliskolla, ja se on pitkäaikainen perinne.
 Aiheesta muualla:
 USA Today:  Foreign policy hawk Elliott Abrams joins Trump administration as Venezuela envoy  25.1.2019
 Politico:  Elliott Abrams, prominent D.C. neocon, named special envoy for Venezuela  25.1.2019
 The Independent:  Official convicted over Iran-Contra scandal appointed to help 'restore democracy' in Venezuela  26.1.2019
 The Guardian:  US diplomat convicted over Iran-Contra appointed special envoy for Venezuela  26.1.2019

Jyrkän linjan diplomaatti luotsaamaan Yhdysvaltain Venezuela-politiikkaa – Elliott Abrams vähätteli ihmisoikeusrikoksia ja valehteli kongressille


Summary: Pakkasennätys meni tältä talvelta juuri uusiksi.

Suomen kylmin kolkka löytyy tällä hetkellä Kuusamosta. Illan ensimmäinen pakkasennätys syntyi myöhään lauantai-iltana klo 22.10, kun -36,7 astetta mitattiin Kuusamon Kiutakönkäällä ja Sallan kirkonkylässä.
 Klo 22.20:  Kuusamossa pakkanen laskee edelleen, -36,8.
 Klo 23.00:  Kylmintä on Kiutakönkäällä, -37,1. Sallassa pakkanen on laskenut ennätyslukemista, -36,5.
 Klo 23.30:  -37,2..
 Koko tilastohistorian hyisin lukema on vuodelta 1999. Tuolloin Kittilän Pokassa oli -51,5 astetta.
 Koko Suomeen ennustetaan erittäin kylmää säätä sunnuntaista maanantaiaamuun. Pakkanen on kireää, mutta ei purevaa, koska tuuli on melko heikko. Etelässäkin pakkasasteita voi olla 20–30.
 Paukkupakkasista päästäisiin ennusteen mukaan pikku hiljaa maanantain kuluessa, tosin Lapissa lienee tiistainakin parisenkymmentä astetta miinuksella.
 Lue lisää
 Talven pakkasennätys rikkoutui: Ilmatieteen laitos varoittaa koko maata jääkylmästä – ravit peruttu, talvirieha peruttu, juna kulkee

Yle seuraa pakkasen paukkumista: Talven kylmin hetki on nyt – Pakkasennätyksiä mitataan Kuusamossa


Summary: Ketogeenisessä ruokavaliossa saa syödä paljon rasvaa. Professori muistuttaa, että rasvojen laatu kannattaa katsoa tarkkaan.

Hyvinvointivalmentaja  Anni Sirviö , 40, kärsi vuosikausia vaikeista vatsavaivoista ja paino jojoili. Hän kertoo syöneensä ravintosuositusten mukaisesti ja testanneensa useita eri ruokavalioita tilanteen parantamiseksi. Kolme vuotta sitten Sirviö kokeili ketogeenistä ruokavaliota ja vannoo olevansa nyt elämänsä kunnossa.
 – Vasta ketogeenisellä koin suolisto-oireideni pysyvästi parantuneen, painon kanssa jojoilu loppui, energia lisääntyi ja unenlaatu parani, sanoo Australiassa asuva Sirviö sähköpostitse haastattelussa.
 Sirviö on yrittäjä ja hyvinvointivalmentaja. Hän vetää päätyönään Keto Kickstart-verkkovalmennusta, jossa syödään ketogeenisen ruokavalion mukaan. Hän on yrittäjänä järjestänyt ruokavalioon perustuvia verkkovalmennuksia jo yli vuoden ja osallistujia on noin 4 000.
 Mikä ketogeeninen ruokavalio sitten on? Se on erittäin vähähiilihydraattinen, korkearasvainen ja maltillisesti proteiinia sisältävä ruokavalio, selittää Sirviö. Sen ideana on antaa keholle mahdollisuus käyttää rasvaa polttoaineena glukoosin sijaan. Tämän kaiken tarkoituksena on johtaa elimistö ketoosiin.
 Ketoosissa rasvojen aineenvaihdunnan sivutuotteena muodustuu ketoaineita, joita aivot käyttävät energiana.
 Ketogeeninen ruokavalio ei ole uusi ilmiö. Se aiheutti laajaa innostusta 2000-luvun alkupuolella Atkinsin dieetin rantauduttua Suomeen.Yhteisenä nimikkeenä vähän tai ei ollenkaan hiilihydraatteja sisältäville ruokavalioille on karppaus. Ketogeenista dieettiä voi siis pitää karppauksen yhtenä alalajina. Karppaus villitsi suomalaisia etenkin 2010-luvun alussa.
 Vähähiilihydraattiset ruokavaliot vaikuttavat tekevän uutta tulemista hiljaiselon jälkeen, arvioi laillistettu ravitsemusterapeutti, Itä-Suomen yliopistossa työskentelevä  Reija Männikkö .
 Hänen mukaansa tietyt ruokatrendit ponnahtavat pintaan tasaisin väliajoin ja ikäänkuin kiertävät muodikkaina.
 – Maidottomuus ja gluteenittomuus ovat teemoja, jotka näkyvät vastaanotollani. Myös lisäaineettomuus ja luonnonmukainen ruokavalio ovat suosittuja, ja ovat olleet sitä jo jonkin aikaa, sanoo Männikkö.
 Sirviö puolestaan uskoo ketogeenisen ruokavalion nousevan tulevaisuudessa ruokavaliotrendien aallonharjalle.
 – Ketogeeninen ruokavalio oli vuoden 2018 haetuin ruokavalio Googlesta ja talouslehti  Forbes ennusti  suosion vain kasvavan vuonna 2019, sanoo Anni Sirviö.
 Anni Sirviö Timo Soasepp / Keto Kickstart
 Moni luulee voivansa mässäillä kovaa rasvaa
 Ketogeeniseen ruokavalioon kuuluvat kasvikset, vihannekset, täysirasvaiset maitotuotteet ja rasvaiset proteiinin lähteet, useimmat pähkinät ja siemenet. Esimerkiksi viljat, sokeri, hedelmät ja marjat ovat ruokavaliossa pannassa.
 Helsingin yliopiston Lihavuustutkimusyksikön professorin  Kirsi Pietiläisen  mukaan ketogeeninen dieetti voi toimia lyhytaikaisesti esimerkiksi silloin kun ihminen haluaa laihtua. Hänen mukaansa moni sitä kokeileva luulee kuitenkin voivansa mässäillä kovaa rasvaa, vaikkapa voita ja pekonia, kuinka paljon tahansa.
 – Sehän on tutkimusten perusteella ihan varmuudella sydänterveydelle haitallista, hän muistuttaa.
 Ruokavalion ongelmana nähdään myös se, että se ei ole riittävän monipuolinen. Kuituja, vitamiineja ja kivennäisiä tulee liian vähän, sanoo Männikkö.
 Sirviön mukaan ketogeeninen ei ole pelkkää lihansyöntiä, vaan monipuolinen ruokavalio.
 – Jos sitä verrataan perinteiseen länsimaalaiseen ruokavalioon, niin moni jopa vähentää lihansyöntiä ketogeenisellä ruokavaliolla, koska se sisältää vain maltillisesti proteiinia. Itse painotan valmennuksessa vihannesten ja kasvisten tärkeyttä, monipuolisesti syömistä ja myös eettisesti tuotettujen eläinkunnan tuotteiden hankkimista, Sirviö sanoo.
 Verensokeriarvot paranevat?
 Tutkimuksissa ketogeenisessä ruokavaliossa on havaittu hyötyjä, mutta myös ongelmia. Pitkällä aikavälillä se ei ole laihduttajalle yhtään parempi vaihtoehto kuin muutkaan dieetit, sanoo ravitsemusterapeutti Reija Männikkö.
 Professori Kirsi Pietiläisen tekemän tutkimuksen perusteella dieetti oli hyödyllinen ihmisille, joilla on rasvamaksa. Rasvan määrä väheni selvästi ja tuloksia näkyi muutamassa viikossa dieetin aloittamisen jälkeen.
 – Tutkimus oli toteutettu niin, että rasva ja proteiinit olivat hyvälaatuisia, eli pähkinöitä, öljyjä oli valtava määrä, muistuttaa Pietiläinen.
 Reija Männikön mukaan diabetesjärjestöissä on kansainvälisesti hieman myönnytty siihen suuntaan, että jonkinasteinen hiilihydraattien vähentäminen voi toimia 2-tyypin diabeteksen ennaltaehkäisyssä ja hoidossa.
 – Tyypin 2 diabetesta sairastavan verensokeriarvot varmasti parantuvat, kun elimistö ei saa hiilihydraatteja mistään, sanoo Lihavuustutkimusyksikön professori Kirsi Pietiläinen.
 Hänen mukaansa ketogeenistä ruokavaliota kokeilevan diabeetikon pitäisi tällaisessa tapauksessa olla erityisen tarkkana sen suhteen, että rasvan laatu on varmasti hyvää.
 – Terve ihminen pystyy kehollaan leikkimään aika paljon, mutta jos on perussairaus niin pitää olla paljon varovaisempi, sanoo Kirsi Pietiläinen.
 Hyvinvointivalmentaja Anni Sirviön mukaan parhaimmat hyödyt saa ruokavaliosta vasta, kun keho on kunnolla adaptoitunut ja se saattaa kestää henkilöstä riippuen 4-6 viikkoa tai jopa kuukausia.
 – Monilla ei ketogeeniselle ryhtyessä ole päätavoitteena laihtuminen, vaan se tulee siinä ikäänkuin sivutuotteena kun keho pääsee tulehduksista eroon ja tasapainottuu.
 Käypä hoito -suosituksen mukaan ketogeenistä ruokavaliota voi hyödyntää vaikean epilepsian hoidossa lapsilla.
 Ruoka aiheuttaa suuria tunteita
 Ruokaan suhtaudutaan vahvalla tunnelatauksella ja se näkyy esimerkiksi sosiaalisessa mediassa käytävissä keskusteluissa.
 Anni Sirviö sanoo, että ei pidä erilaisten ruokavalioiden välille asetetusta vastakkainasettelusta. Hänen mukaansa jokaisella on vapaus valita itse, mitä syö ja kokeilla eri vaihtoehtoja.
 – Kun syöt sipsejä, karkkia, limua, energiajuomia, eineksiä, pizzaa ja ranskalaisia, kukaan ei reagoi ruokavalioosi tai valintoihisi millään tavalla. Kun alat syömään runsaasti kasviksia, hyviä sekä elimistölle tärkeitä rasvoja ja maltillisesti laadukkaita proteiinin lähteitä, niin monet sekoavat ja alkavat kritisoimaan valintojasi, hän sanoo.
 Ravitsemusterapeutti Reija Männikkö ei suoralta kädeltä tyrmää ketogeenistä ruokavaliota, mutta muistuttaa myös muista vaihtoehdoista.
 – Ruokaan on viime vuosina tullut tietynlainen ideologisuus mukaan. Väärän mielipiteen omaava ihminen saatetaan estää osallistumasta esimerkiksi sosiaalisessa mediassa käytävään keskusteluun. Itse toivoisin avointa keskustelua.
 Professori Pietiläinen puolestaan uskoo, että ruokavalioiden vetovoima on siinä, että ne kertovat ihmiselle tarkkaan, mitä saa syödä ja mitä ei.
 – Jotenkin se tasapaksu, tavallinen ja terveellinen ravitsemus ei enää oikein kuulosta miltään, Kirsi Pietiläinen sanoo.
 Lue myös:
 Uusi tutkimus osoittaa: Suomalainen mies syö aivan liikaa punaista lihaa eikä naistenkaan ruokavaliossa ole hurraamista
 Hiilihydraatit lihottavat, makeutusaineet ovat vaarallisia, illalla ei kannata syödä paljon: Asiantuntijat purkavat kahdeksan sitkeää terveysmyyttiä
 Lääkärit suosittelivat karppausta 2-vuotiaalle – auttoi vaikeahoitoiseen epilepsiaan

Anni Sirviön, 40, vatsavaivat katosivat kiistellyllä ruokavaliolla – vähähiilihydraattinen ruokavalio tulee taas, nyt sitä kutsutaan ketogeeniseksi


Summary: Geeni tekee bakteerista vastustuskykyisen myös karbapeneemi-antibiooteille, joita käytetään vaikeisiin tulehduksiin.

Kansainvälinen tutkijaryhmä on löytänyt lukuisille antibiooteille vastustuskykyistä geeniä Huippuvuorilta, yhdestä maailman kaukaisimmista kolkista.
 Suomalaistutkija  Marko Virtaa  tämä ei yllätä. Tutkimuksen tulokset ovat hänen mukaansa sopusoinnussa sen kanssa, mikä käsitys antibioottiresistenssin leviämisestä on ollut.
 – Vastaavia tuloksia on myös esimerkiksi Antarktikselta.
 Helsingin yliopiston yliopistonlehtori Virta sanoo, että antibiooteille vastustuskykyisiä bakteereja löytyy käytännössä kaikkialta maailmasta.
 Delhin jätevesistä Huippuvuorille
 Huippuvuorten maaperästä löytynyt bakteerigeeni blaNDM-1 havaittiin sairaalaoloissa ensi kerran vuonna 2008. Sen uskotaan saaneen alkunsa New Delhissä Intiassa. Vuonna 2010 sitä löytyi Delhin jätevesistä.
 Norjalle kuuluva Huippuvuorten saariryhmä sijaitsee Pohjoisella Jäämerellä. Geeni löysi tiensä Delhin jätevesistä Huippuvuorille alle kolmessa vuodessa, sillä tutkimuksen näytteet oli otettu elokuussa 2013. Geeniä on löydetty jo yli sadasta maasta, kun mukaan lasketaan sen uudet muunnokset.
 AOP
 Huippuvuorten löydön tehnyttä ryhmää johtava professori  David Graham  sanoo, että ihmiset ovat kiihdyttäneet bakteerien evoluutiota antibioottien liikakäytöllä.
 – Levittäytyminen arktiselle alueelle näyttää entistä lujemmin, miten nopeaa ja kauaskantoista antibioottiresistenssin leviämisestä on tullut. Se vahvistaa, että ratkaisuja antibioottiresistenssiin täytyy tarkastella globaalisti, ei vain paikallisesti, Graham sanoo  Newcastlen yliopiston tiedotteessa .
 Tutkimus on julkaistu  Environment International -tiedelehdessä .
 Kiinnostavaa Huippuvuorten tapauksessa on se, että tutkijat arvelevat bakteerien levinneen sinne muuttolintujen mukana, sillä saarilla on vain vähän asutusta ja turisteja.
 – Jos ajatellaan antibioottien käyttöä, mikä on suurin syy resistenssiongelmalle, niin vaikka Suomessa ja Pohjoismaissa tehdään asiat hyvin, emme voi tuudittautua siihen, että olisimme tässäkään asiassa eristyksissä maailmasta, sanoo Virta.
 Edes antibioottien ykköstykit eivät tepsi
 Huippuvuorilta löytynyt blaNDM-1-geeni antaa bakteerille kyvyn tuottaa entsyymiä, joka hajottaa monia antibiootteja, myös karbapeneemejä.
 Karbapeneemit ovat edistyksellisiä antibiootteja, joita käytetään usein niin sanottuna viimeisen linjan puolustuksena: niillä lääkitään vaikeita tulehduksia, joihin tavallisemmat antibiootit eivät enää pure.
 Marko Virta huomauttaa, että antibiooteille vastustuskykyisen geenin vaarallisuus riippuu kuitenkin siitä, missä bakteerissa geeni on.
 – Bakteerien elämässä on normaalia, että bakteerit vaihtavat keskenään geenejä. Ihminen törmää ongelmiin sitten, kun geeni on jossain taudinaiheuttajassa, jota pitäisi hoitaa antibiooteilla.
 Virran mukaan ongelmat ovat sitä vakavampia, mitä köyhemmästä maasta on kyse.
 – Suomen kaltaisessa maassa on kyse aluksi lähinnä rahasta, pitää käyttää kalliimpia hoitoja. Köyhissä maissa ei ole yleensä mitään muuta vaihtoehtoa kuin antibiootit.
 Myös hyvä jätevedenpuhdistamo torjuu resistenssiä
 Antibioottien turhan käytön vähentäminen on tärkeää resistenssin hillitsemiseksi, mutta muutakin voi ja pitäisi tehdä.
 – Sanitaatio on köyhissä maissa hirveän tärkeä ja kustannustehokas tapa torjua antibioottiresistenssiä, Virta sanoo.
 Puhdistamattomissa jätevesissä mahdolliset antibioottijäämät ja ihmisten elimistöstä lähtöisin olevat bakteerit sekoittuvat, ja seurauksena voi olla entistä ärhäkämpiä bakteereja.
 Virta sanoo, että myös rokotteet ovat erittäin hyvä keino vähentää antibioottien käyttöä.
 Lisää aiheesta:
 Ruokavirasto: Usein kysyttyä NDM-bakteereista
 NDM-bakteerin tarttuminen koiran ja ihmisen välillä osoitettiin ensimmäistä kertaa

Antibiooteille vastustuskykyisiä geenejä löytyi Huippuvuorten perukoilta – Tutkijat arvelevat muuttolintujen tuoneen bakteereja mukanaan


Summary: Tieto perustuu EU-maiden elintarvikkeiden hälytysjärjestelmän välittämiin tietoihin.

Kansainväliset organisaatiot ja sopimukset

EU:n jäsenvaltioiden elintarvikkeiden ja rehujen nopean hälytysjärjestelmän kautta ei ole tullut tietoa, että Suomeen olisi tuotu elintarvikevaaran sisältävää puolalaista naudanlihaa, kertoo Ruokavirasto.
 Virasto on pyytänyt asiasta tietoa Puolan viranomaisilta ja ollut yhteydessä Euroopan komissioon. Myös elintarvikeala on aloittanut tarkemmat selvitykset tuomiensa tuotteiden toimitusketjuista.
 Mediassa olleiden tietojen mukaan Puolassa olisi päässyt markkinoille naudanlihaa, joka olisi peräisin sairaista eläimistä, joita ei olisi tarkastettu teurastamossa siten kuin säädökset kaikissa EU-maissa edellyttävät.
 Lue lisää:
 Ruokavirasto on kysynyt Puolasta selvitystä sairaiden nautojen teurastuksesta

Ruokavirasto: Suomeen ei ole tuotu puolalaista naudanlihaa


Summary: Venäjän kulttuuriministeriö kiristää arvostetun taidemuseon turvatoimia.

Venäjän poliisi kertoo ottaneensa kiinni 31-vuotiaan miehen, jota epäillään arvokkaan maalauksen varastamisesta kuuluisasta Tretjakovin galleriasta Moskovassa.
 Valvontakameran tallenteelta näkyy, kuinka häikäilemätön varas nappasi sunnuntaina taulun taidemuseon seinältä muiden vierailijoiden katsoessa vierestä. Rosvo käveli pois paikalta muina miehinä.
 Varkauden kohteeksi joutui venäläisen maisemataiteilija  Akhip Kuindžin  teos, joka kuvaa vuorta Krimin niemimaalla. Vuonna 1908 valmistuneen maalauksen arvoksi on arvioitu noin miljoona dollaria.
 Maalaus oli esillä Kuindžin töitä esittelevässä väliaikaisessa näyttelyssä, jossa ei ollut hälytysjärjestelmää varkauksien varalta. Anastettu teos löytyi myöhemmin rakennustyömaalta Moskovan ulkopuolelta.
 Epäilty on kiistänyt poliisin kuulusteluissa syyllistyneensä rikokseen. Poliisin mukaan epäilty on aiemmin pidätetty huumausaineiden hallussapidosta.
 Edellisen kerran Tretjakovin gallerian turvatoimet nousivat julkisuuteen viime toukokuussa, kun vierailija vahingoitti tahallaan yhtä museon kuuluisimmista maalauksista.
 Venäjän kulttuuriministeriön mukaan Tretjakovin gallerian ja muiden valtion museoiden turvatoimia tullaan kiristämään jatkossa.

Röyhkeä rosvo varasti arvotaulun keskellä päivää Tretjakovin gallerian seinältä Venäjällä – video paljastaa konnan toimet


Summary: Haudassa käyneet turistit olivat jättäneet monenlaiset jälkensä kulttuuriaarteeseen.

Farao Tutankhamonin haudan tutkimus-, restaurointi- ja infrastruktuurin parannustyö on valmistunut. Egyptin museoviranomaisten ja yhdysvaltalaisen  Gettyn konservointi-instituutin  GCI:n perusteellinen projekti kesti miltei kymmenen vuotta.
 Haudanryöstäjiltä säästyneen leposijansa ansiosta poikafarao Tutankhamon on faraoista tunnetuin, vaikka ei aikanaan ollutkaan merkittävä. Yli 3 300 vuoden takainen hauta runsaine esineineen ja Tutankhamonin elämää ja kuolemaa esittävine seinämaalauksineen löytyi vuonna 1922.
 Esineitä oli yli viisi tuhatta, vaunuista kävelykeppeihin. Ne vietiin pääosin muualle, mutta myös haudasta itsestään tuli suuri turistihoukutin. Nykyisin siellä on joitakin alkuperäisiä esineitä ja ennen muuta Tutankhamon itse. Muumio lepää hapettomassa lasiarkussa.
 Kosteutta, tomua ja hiilidioksidia
 Hautakammio on pieni, ja siellä käyvät väkijoukot ovat suuria, yli tuhat ihmistä päivässä. Hauta on ollut pääosin auki myös konservointityön aikana.
 Ihmisten tahtomattaan aiheuttamat vahingot ovat monenlaisia. Jo pelkästään heidän liikkumisensa ahtaissa tiloissa on hangannut ja naarmuttanut seinämaalauksia.
 Heidän kengissään ja vaatteissaan hautaan kulkeutunut tomu on toistuvasti asettunut harmaaksi hunnuksi seinien pinnoille, eikä pölyn puhdistaminen ole ollut eduksi maalauksille.
 Kävijöistä huokuva kosteus on saanut ilmankosteuden tason heittelemään, ja heidän hengitysilmansa hiilidioksidi on ollut omiaan ruokkimaan mikrobeja. Maalauksia täplittävien ruskeiden pisteiden pelättiin olevan eläviä, yhä lisääntyviä mikrobeja.
 Valaistusta parannettiin, kosteutta vähennettiin
 Toimiin ryhdyttiin ryhmällä, jossa oli asiantuntemusta egyptologeista arkkitehteihin, mikrobiologeista konservoijiin. Päämääränä oli paitsi haudan tarkka ja systemaattinen tutkimus ja restaurointi, niin myös matkailijoiden mukavuuden parantaminen.
 Nyt hautakammiossa on heillekin vähemmän kosteaa ja helpompi hengittää. Kävijöiden iloksi on parannettu myös valaistusta ja lisätty kylttejä, kulkusiltoja ja katselutasanteita.
 Maalausten kunto osoittautui sittenkin suhteellisen vakaaksi, vaikka väri olikin paikoin hilseillyt ja irtoillut. Tällaisten kohtien eteen asennettiin suojakaiteet pitämään ihmiset loitolla.
 Maalauksien päältä poistettiin tomun lisäksi aikaisempien restaurointiyritysten jälkiä. Samalla sovittiin menetelmistä, joilla maalausten kuntoa vastaisuudessa tarkkaillaan.
 Mikrobit osoittautuivat kuolleiksi
 Entä ne ruskeat pisteet? Ne olivat hometta ja sieniä. Mutta kun tilannetta verrattiin haudan löytäneen arkeologi Howard Carterin tutkijaryhmän kuviin lähes sadan vuoden takaa, pisteet näkyivät saman kokoisina, samoissa paikoissa.
 Myös DNA-tutkimus osoitti, että mikrobit olivat jo tuolloin kuolleita, eikä uusia vaurioita ole niiden vuoksi tullut. Ne saavat olla paikoillaan, sillä ne ovat syvällä maalikerroksessa ja puhdistaminen vaurioittasi kuvia.
 Egyptin antiikkihallinnon virkailijat katselivat faarao Tutankhamonin sarkofagia Egyptin Kuninkaiden laaksossa ennen kuin se ja varsinainen muumio asetettiin yleisön nähtäväksi ensimmäistä kertaa marraskuussa 2007. Mike Nelson / EPA
 Pitkän projektin tulokset esitellään symposiumissa tämän viikon torstaina. Yhtänä tuloksena oli myös oppi siitä, miten vastaavia hankkeita kannattaa tehdä muuallakin, GCI:n edustajat sanovat.
 Tutankhamonin haudan ylläpitäjille laaditussa käsikirjassa on ohjeistusta muun muassa yleisömääristä, joita hautaan voi päästää ilman, että ainutlaatuinen kulttuuriaarre tuhoutuu.
 GCI on julkaissut  kymmenen minuutin videon  Tutankhamonin haudasta ja sen pelastajista.
 Lue myös:   Kiista Tutankhamonin haudan salakammiosta ratkesi

Tutankhamonin haudan kymmenvuotinen remontti valmistui


Summary: Pienelle piirille tarkoitettu vitsi pääsi livahtamaan julkisuuteen.

Vantaalaisen Kilterin yläkoulun oppilaat ja opettajat saapuivat kouluun maanantaina poliisipartion valvomina. Syynä oli alaikäisen tekemä viesti, joka levisi tahattomasti julkisuuteen.
 – Poliisin sai tietoonsa, että liikenteessä on ollut viesti, jossa on ollut aseen kuva ja jonkinlainen uhkausteksti, jossa on viitattu kyseiseen kouluun, sanoo rikoskomisario  Kimmo Kostiainen  Itä-Uudenmaan poliisista.
 Poliisi selvitti yhdessä koulun kanssa viestin tekijän aamun aikana.
 – Alustavan tiedon mukaan viestissä on ollut kyse vitsistä, joka ei ollut tarkoitettukaan julkisuuteen.
 Poliisin mukaan se partioi koulun pihalla selvitysten aikana myös turvallisuuden tunteen lisäämiseksi.
 – Mitään konkreettista uhkaa ei ole ollut olemassa, Kostiainen sanoo.
 Uhkaavia vitsejä ei kannata lähettää edes pienelle piirille
 Poliisi muistuttaa lapsia ja nuoria, että vitseiksi tarkoitetuissa uhkaavissa viesteissä kannattaa käyttää harkintaa. Viestit aiheuttavat poliisille mittavia toimenpiteitä.
 – Tällaisten vitsien heittelystä kannattaa pidättäytyä ihan pienissäkin piireissä, kun niillä on taipumusta lähteä leviämään, Kostiainen kertoo.
 Kilterin koulun rehtorin  Ulla Tolosen  mukaan koulupäivä on jatkunut normaalisti poliisin selvityksen jälkeen.

Alaikäisen vitsiksi tarkoitettu uhkaava viesti aiheutti mittavan poliisioperaation vantaalaisessa koulussa


Summary: Kaksi matkustajaa valitti tapahtuman jälkeen kipua niskassaan.

Teollisuustuotteet ja -palvelut (Sektori)

Onnettomuustutkintakeskus (Otkes) on selvittänyt sunnuntaina 20.1. sattuneen IC-junan tömähdyksen syyn. Tutkinnassa on selvinnyt, että tömähdyksen ja vaunujen pohjaan tulleen vaurion on aiheuttanut vaunun päädystä irronnut luukun suojalevy.
 Suojalevy on vaunun alla pyöriessään kiilautunut vaunun pohjan ja ratapölkkyjen väliin ja aiheuttanut matkustajien tunteman rytkähdyksen sekä äänet, Otkesin raportissa sanotaan.
 Lue lisää:
 Intercityjunan mystisestä pamauksesta jäi jäljet junan pohjaan
 Intercityjunan vaunu "rytkähti" oudosti oikoradalla – muutamille matkustajille niskan ja selän retkahduskipuja
 Kerromme pian lisää.

IC-junan tömähdyksen syy selvisi: vaunusta irronnut suojalevy


Kerromme pian lisää.

Turun puukkoiskun tekijän valitus hoviin peruttiin


Summary: Parlamentissa esitellään erosopimuksen muutoksia, joiden tarkoituksena on parantaa sopimuksen läpimenon mahdollisuutta.

Britannian parlamentti äänestää huomenna tiistaina  useasta esityksestä  EU:n kanssa neuvotellun erosopimuksen muuttamiseksi.
 Parlamentti on jo kertaalleen hylännyt pääministeri  Theresa Mayn  esittämän sopimuksen. Nyt sopimusta yritetään muuttaa siten, että kaikki voisivat sen hyväksyä.
 Tehtävä vaikuttaa erittäin vaikealta ja tällä hetkellä todennäköisimmältä lopputulokselta vaikuttaa Britannian eroaminen EU:sta ilman minkäänlaista sopimusta (no deal).
 Suurin osa parlamentin jäsenistä haluaa kuitenkin välttää tämän vaihtoehdon. Parlamentin brexit-komitea päätti tänään, että parlamentin jäsenille on annettava mahdollisuus äänestää eropäivän lykkäämisestä, jotta neuvotteluaikaa saadaan lisää. Alun perin Britannian eropäivä olisi 29. maaliskuuta, eli kahden kuukauden kuluttua.
 Komitean mielestä eroaminen EU:sta ilman eroa hallinnoivaa sopimusta ei voi olla hallittu ero.
 – Olemme saaneet paljon todisteita sopimuksettoman eron vaikutuksista. Komitean kanta on selvä; sitä ei pidä päästää tapahtumaan, sanoi komitean puheenjohtaja  Hilary Benn .
 – Kansanedustajien on saatava äänestää artikla 50 (eroilmoituksen) päivämäärän lykkäämisestä, ellei sopimusta saada aikaan ennen maaliskuun 29. päivää.
 Suurin ongelma on Irlannin rajan pitäminen auki erosta huolimatta. Sen varmistamiseksi sopimuksessa on ns. backstop-menettely.
 Konservatiiviedustaja sir  Graham Brady  aikoo tehdä esityksen, joka hänen mielestään poistaisi Irlannin ongelman. Hän aikoo esittää, että backstop korvataan "vaihtoehtoisilla järjestelyillä".
 Brady sanoi  BBC:n haastattelussa , että tapa, jolla hänen esityksensä on laadittu, voisi kerätä paljon kannatusta. Jos lisäys hyväksyttäisiin, antaisi se "pääministerille valtavasti tulivoimaa" EU:n kanssa käytäviin neuvotteluihin.
 Pohjois-Irlannin edustajat brittiparlamentissa eivät kuitenkaan vaikuta innostuneen Bradyn ehdotuksesta.

Brittiparlamentti: Brexit ilman sopimusta ei voi olla hallittu


Summary: Alan kasvu hiipui, kun tavaratalokauppa alkoi kesän korvilla hidastua, Kaupan liitto arvioi.

Elinkeinoelämän järjestöt, työnantaja- ja ammattialajärjestöt

Kaupan liitto ennustaa alan kasvun hidastuvan tänä ja ensi vuonna. Liitto arvioi, että vähittäiskauppa yltää tänä vuonna vajaan puolentoista ja ensi vuonna noin prosentin kasvuun.
 Kasvutahti oli selvästi parempi viime vuoden alussa, mutta tahti hiipui, kun tavaratalokauppa alkoi kesän korvilla hidastua,  liitto sanoo .
 Kaupan liitto toteaa, että alan suureksi haasteeksi muodostuvat kotimaassa syntyvät kustannukset.
 Muun muassa työn verotus nostaa Suomessa toimivien yritysten kustannuksia samalla, kun hinnat määräytyvät kansainvälisillä markkinoilla.
 Lue lisää:
 Kuluttajat luottavat omaan talouteensa, yritysten luottamus yli keskiarvon
 Nordea ennustaa hidastuvaa talouskasvua  –  maailmantalous tökkii

Kaupan ala: Kasvunäkymät heikkenevät


Summary: Ongelmalaitoksista tarvitaan tarkempia tietoja sen selvittämiseksi, onko lihaa tuotu mahdollisesti Suomeen.

Ruokaviraston elintarviketurvallisuusjohtaja  Leena Räsänen  kertoo keskustelleensa suomalaisten liha-alan yritysten edustajan kanssa Puolan nautaskandaalista.
 – Jos he tietäisivät, mitä laitoksia Puolassa tämä ongelma koskee, he pystyisivät selvittämään, onko niistä laitoksista tuotu (lihaa) Suomeen, Räsänen sanoo.
 Toistaiseksi Suomessa ei ole täsmällistä tietoa puolalaisista ongelmateurastamoista. Räsänen kertoo kysyneensä puolalaisilta tietoja laitoksista, jotta pystyttäisiin jäljittämään, onko lihaa tullut Suomeen.
 Puolasta ei ole saatu vielä vastauksia. Räsänen ei osaa arvioida, milloin vastauksia saadaan. Hänen mukaansa EU-komissioltakin on kysytty, onko komissiolla lisätietoa asiasta.
 Helsingin Sanomat kertoi eilen puolalaistoimittajan kuvannee n, kuinka sairaan näköisiä nautoja raahataan öisin teurastettavaksi ilman eläinlääkärin tarkastusta Mazovian alueella sijaitsevassa teurastamossa.
 HS:n mukaan teurastuksen jälkeen työntekijät näyttävät poistavan ruhoista muun muassa makuuhaavoja ja kasvaimia, jotka kielivät sairauksista.

Ruokavirasto on kysynyt Puolasta selvitystä sairaiden nautojen teurastuksesta


Summary: Niuen kauppakamarin toimitusjohtajan mukaan julkkissorsan kuolema oli surullinen hetki saaren asukkaille.

Maailman yksinäisimmäksi sorsaksi kutsuttu  Trevor -sorsa on kuollut syrjäisellä Niuen saarella, kertovat paikalliset viranomaiset.
 Sorsasta tuli julkkis, koska se oli ainoa lajinsa edustaja Niuella. Saari sijaitsee Tyynessämeressä noin 2 400 kilometriä koilliseen Uudesta-Seelannista.
 Trevorille omistetulla  Facebook-sivulla  kerrotaan, että koirat olivat surmanneet sorsan viime viikonloppuna.
 Trevor-sorsan on arveltu saapuneen saarelle noin vuosi sitten Uudesta-Seelannista myrskyn kuljettamana.
 Sorsa asettui asumaan suureen lätäkköön, johon paikallinen palolaitos kävi lisäämässä vettä säännöllisesti. Paikalliset käyttivät lammikkoa maamerkkinä.
 Niuen kauppakamarin toimitusjohtajan  Rae Findlayn  mukaan Trevorin kuolema oli surullinen hetki. Findlay kertoi Australian yleisradioyhtiö ABC:lle, että Trevor onnistui hurmaamaan Niuen asukkaat, joita on vain noin 1 600.
 – Sitä tullaan varmasti kaipaamaan. Se valloitti monta sydäntä. Jopa kukko, kana ja vekaluhtakana [Gallirallus australis] näyttivät tänään hieman surkeilta, kun ne vaeltelivat lähes kuivuneen lammikon ympärillä, Findlay sanoi.
 Yle Uutisgrafiikka

"Maailman yksinäisin sorsa" Trevor kuoli pikkuruisella Tyynenmeren saarella – "Sitä tullaan varmasti kaipaamaan"


Summary: Kääreeksi käyvän kuplamuovin alkutaival oli tuskallinen. Kuplasta on kuitenkin kehittynyt miljoonabisnes.

Tammikuun viimeisenä maanantaina keskitytään maailmalla osoittamaan arvostusta liki kaiken kääreeksi käyvälle kuplamuoville.
 Ristimänimen Bubble Wrap Appreciation Day saaneen teemapäivän polkaisi pystyyn indianalainen radioasema vuonna 2001. Sosiaalisessa mediassa sen juhlintaa jaetaan tunnisteella #BubbleWrapDay.
 Kaikki eivät välttämättä osallistu juhlintaan aikoina, jolloin muovin turmiollisuus luonnolle ylittää uutiskynnyksen lähes päivittäin. Muutama vuosi sitten arvioitiin kuplamuovia myytävän vuosittain määrä, joka hyvinkin venyisi Maasta Kuuhun.
 Nettisivuillaan  Sealed Air -yhtiö kuitenkin vakuuttaa ”auttavansa asiakkaitaan saavuttamaan kestävän kehityksen tavoitteensa ja kohtaamaan nykypäivän suurimmat sosiaaliset ja ympäristölliset haasteet”.
 Kaksi hutia ennen kunnaria
 Haasteita riitti kuplamuovin alkutaipaleella ennen maailmanvalloitusta.
 New Jerseyssä Yhdysvalloissa asunut parivaljakko halusi alun perin luoda groove-henkisen tapetin, joka vetoaisi beat-sukupolveen ja olisi helppo irrottaa seinästä.  Alfred Fielding  ja  Marc Chavannes  keksivät liimata kaksi muovista suihkuverhoa yhteen vuonna 1957.
 Keksijäkaksikon autotallissa syntyneestä aivoituksesta ei kuitenkaan tullut suurta myyntimenestystä.
 He päättivät seuraavaksi tarjota keksintöään kasvihuoneiden eristämiseen. Yhteen liimattujen suihkuverhojen väliin oli jäänyt ilmakuplia, jotka eristivät lämpöä, mutta läpinäkyvänä muovi päästäisi valon läpi.
 Siitäkään ei tullut hittiä.
 Läpimurto pakkausten pehmikkeenä
 Tuotekehittelyn jälkeen menestys koitti vuonna 1960, kun kaksikon perustama Sealed Air Corporation onnistui houkuttelemaan asiakkaakseen tietokonejätti IBM:n. Yhtiö käytti kuplamuovia suojaamaan IBM 1401 -tietokoneidensa toimitusta.
 Nykyään on vaikea hankkia laitetta, jota ei olisi kääritty kuplamuovin suojaavaan huomaan. Pienemmät tilpehöörit sujahtavat postilaatikkoon kuplamuovilla vuoratuissa kirjekuorissa.
 Jouni Koutonen / Yle
 Sealed Air on kasvanut miljardien dollarien liikevaihtoa pyörittäväksi jätiksi, jonka palkkalistoilla on noin 15 000 ihmistä yli 120 maassa. Kuplamuovin osuus myynnistä on noin kymmenys, sillä tuotekirjo on laajentunut moninaisiin pakkaustarpeisiin, muun muassa elintarvikkeiden tyhjiöpakkauksiin.
 Kuplamuovin menestystarina vei Alfred Fieldingin ja Marc Chavannes'n maailman maineeseen. Heidät ikuistettiin New Jerseyn Inventors Hall of Fameen vuonna 1993.
 Miljoonat purkavat paineitaan poksauttelemalla
 Varsinaisen käyttötarkoituksensa ohessa kuplamuovi tunnetaan oivallisena stressinpoistajana. Ihmiset kautta maailman purkavat aggressioitaan puhkomalla muovikuplista ilmat pihalle.
 Maailman villinneen trendin aloittajaksi mainitaan toisen keksijän poika,  Howard Fielding .
 Ollessaan noin viiden vuoden vanha hän sai käsiinsä hauskan oloista käärettä, eikä voinut vastustaa kiusausta vaan vaistomaisesti alkoi puhkoa kuplia. Kuplat olivat tuolloin nykyistä peruskokoa suurempia, ja niistä lähti mojovampi ääni.
 – Sanon olevani ensimmäinen ihminen, joka puhkoi kuplamuovia, mutta olen varma, ettei se pidä paikkaansa. Aikuiset isäni firmassa todennäköisesti tekivät niin ihan laaduntarkkailun nimissä. Mutta olin varmasti ensimmäinen lapsi, tasoitteli  Howard Fielding Smithsonian-instituutin julkaisussa viime viikolla .
 Pohjois-Amerikassa kuplamuoville on haettu uusia käyttötarkoituksia järjestelmällä kouluikäisille ideointikilpailuja, joiden tuloksena on syntynyt muuan muassa autonoven suoja sekä muunneltava leija.
 Kuplamuovi on inspiroinut tekemään modernia taidetta, ja jos vaatesuunnittelija Graig Greenin hiljakkoin Lontoon muotiviikolla esittelemät asut muodostuvat trendiksi,  miehet pukeutuvat kuplamuoviin syksyllä 2019  (Today / NBC).

Älä missaa kuplamuovin arvostuspäivää! Stressilelun taru alkoi suihkuverhoista


Yksityinen  Esperi Caren hoivakodin toiminta on keskeytetty  Kristiinankaupungissa asiakasturvallisuuden vakavan vaarantumisen vuoksi. Puutteita on ollut muun muassa hoitohenkilökunnan määrässä, perushoidossa ja lääkehoidossa.
 Samantyyppisiä  ongelmia on ilmennyt Esperin Caren hoivakodeissa  muissakin kaupungeissa.
 Kaipaamme nyt  omaisten, asukkaiden ja työntekijöiden kokemuksia erityisesti yksityisistä hoivakodeista viimeisen vuoden ajalta . Millaisia mahdollisia ongelmia hoidossa on ilmennyt?
 Käsittelemme aihetta tiistain A-studiossa ja torstain A-talkissa sekä verkossa. Etsimme myös haastateltavia sekä studioon että juttuihin.
 Kerro kokemuksesi alla olevalla lomakkeella. Lomake on suojattu ja tiedot tulevat vain toimituksen käyttöön juttuja varten.
 Voit myös lähettää sähköpostia osoitteeseen terhi.upola@yle.fi.

Kerro meille, teemme juttua: Millaisia kokemuksia sinulla on hoivakodeista ja niiden ongelmista?


Vasemmistoliitto vaatii aiempaa tehokkaampia keinoja työehtojen valvomiseen. Puolue on tehnyt toimenpideohjelman, jossa esitetään muun muassa lakisääteisiä minimipalkkoja, julkisia palkkatietoja ja tilaajavastuun uudistamista.
 Rajuimpia toimista on alipalkkauksen kriminalisointi. Vasemmistoliiton mielestä alipalkan maksaminen olisi syytä tulkita petokseksi.
 Puolueen puheenjohtaja  Li Andersson  painottaa, että alipalkkaus aiheuttaa laajoja ongelmia.
 – Poliisilla pitää olla resursseja valvoa sitä, että pelisääntöjä noudatetaan. Tämä kytkeytyy harmaaseen talouteen ja sellaisiin yhteiskunnallisiin epäkohtiin, joiden kautta valtio menettää verotuloja, Andersson sanoo.
 – Jos työmarkkinoilla on työnantajia, jotka eivät noudata yhteisiä pelisääntöjä, siitä kärsivät ennen kaikkea kaikki ne rehelliset työnantajat, jotka maksavat työnantajilleen työehtosopimusten mukaista palkkaa.
 Palkkatiedot julkisiksi ja minimipalkat
 Vasemmistoliiton mukaan vähimmäistyöehtojen selkeä sääntely ja toimiva valvonta ovat keskeisessä roolissa ulkomaalaisten työntekijöiden hyväksikäytön ehkäisemiseksi. Työpaikoilla luottamushenkilöillä on keskeinen rooli. Puolueen mielestä heidän pitäisi saada tiedot palkoista.
 Henkilöstöedustajilla on jo tällä hetkellä työehtosopimuksesta riippuen oikeus pyytää työnantajalta tietoja muun muassa tietyistä vuokratyö- ja alihankintasopimuksista ja rajoittaa niiden käyttöä,  toimenpideohjelmassa todetaan.
 Henkilöstön edustajilla ei kuitenkaan ole kattavaa oikeutta saada työntekijöiden yksilöityjä palkkatietoja, vaikka usein epäkohtia syntyy yksinkertaisesti siitä, että työntekijälle maksetaan liian pientä palkkaa. Tämän vuoksi yksilökohtaiset palkkatiedot on avattava niin, että työntekijöiden palkkatiedot ovat työpaikalla julkisia,  paperissa jatketaan.

 – Se mahdollistaa työpaikkakohtaisen työehtojen valvonnan nykyistä paremmin. Yleissitovan työehtosopimusjärjestelmän rinnalle olisi syytä säätää laissa minimipalkasta. Se olisi perälauta, joka sitoisi kaikkia työnantajia, kertoo Li Andersson.
 Myös Suomeen tulevat työntekijät tietäisivät nykyistä paremmin, millaisen tason alle Suomessa ei voidapalkkoja maksaa.
 "Ulkomaalaisten työntekijöiden oikea kohtelu auttaa myös suomalaisia"
 Yle uutisoi viime viikolla, että  telakoilla on maksettu huonompia palkkoja ulkomaalaisille työntekijöille . Suomalaisia laivanrakentajia on työttöminä, vaikka työntekijöitä etsitään.
 Vasemmistoliiton puheenjohtajan Li Anderssonin mielestä ulkomaalaisten työntekijöiden työehtojen parantaminen auttaa myös suomalaisia metallialan työttömiä.
 – Ulkomailta on mahdollista saada halvemmalla työvoimaa. Tähän puuttuminen nykyistä tehokkaammin olisi tapa auttaa niitä työttömiä, joilla on osaamista esimerkiksi metallialalla Suomessa, Andersson toteaa.
 – Jos on alan työkokemusta ja osaamista, toivomme että niin yhteiskunta kuin työnantajat olisivat valmiita panostamaan työntekijöiden kouluttamiseen, jos puuttuu vielä jotain osaamista ennen kuin voidaan palkata tiettyyn tehtävään.
 Alihankkijoiden sitouttaminen työehtoihin on tärkeää
 Puheenjohtaja Li Andersson muistuttaa, että ei ole yhteiskunnan kannalta eikä inhimillisestä näkökulmasta hyvä, että osaavat, telakka-alan työntekijät eivät nykyisestä, hyvästä tilanteesta huolimatta pääse töihin.
 Yksi vasemmistoliiton toimenpideohjelman aiheista kiinnittää huomiota tilaajan vastuuseen. Työntekijät voivat olla muodollisesti töissä ulkomaille rekisteröidylle alihankkijafirmalle. Tämä mahdollistaa Suomen tuloverojen välttämisen.
 – Tilaajavastuulainsäädäntöä pitäisi tiukentaa niin, että tilaaja selkeästi olisi vastuussa koko alihankintaketjun osalta siitä, että palkatja sosiaaliturvamaksut maksetaan kuten pitää ja työehtoja noudatetaan. Vastuu on aina viime kädessä tilaajalla koko alihankintaketjun osalta.
 Andersson toivoo, että puolueen toimenpideohjelmaa käsitellään käsitellään seuraavissa hallitusneuvotteluissa.
 – Tällä hallituskaudella ei olla mielestäni puututtu työelämän todellisiin ongelmiin. Toivon, että jatkossa kiinnitetään huomiota siihen, että työehtoja noudatetaan ja ne ovat riittävän hyvällä tasolla, pohtii Andersson.

Vasemmistoliitto haluaa järeitä toimia työehtojen valvomiseen – Li Andersson: Ulkomaalaisten etujen puolustaminen auttaa myös suomalaista hitsaria


Summary: Ammattioppilaitos Tampereella kävi läpi kaikki kattolevyt.

Kattolevyn päähänsä saanut opiskelija ei ole vielä palannut kouluun Tampereella. Näin sanoo ammattioppilaitos Tredun johtaja  Outi Kallioinen .
 Akustovillalevy putosi oppilaan päähän viime viikon torstaina luokkahuoneessa. Yli 2 000 opiskelijan Santalahdentien toimipiste oli kiinni perjantaina.
 Kallioisen mukaan remontin tehnyt Skanska kävi viikonloppuna tarkastamassa kaikki kattolevyt.
 – Viikonlopun aikana 5 000 neliön ala levyjä on käyty läpi. Sieltä on poistettu levyt, joissa on löysyyttä tai muuta, Kallioinen sanoo.
 Tredu-Kiinteistöjen toimitusjohtaja  Marko Tulokas  sanoo, että tarvittaessa levyt kiinnitetään uudelleen liimaamalla. Vialliset kohdat korjataan hiihtolomaviikon aikana.
 Veikko Eromäki / Yle
 Pudonnut levy oli akustovillalevy, joka on kavennettu asennusvaiheessa liian kapeaksi eikä se pysynyt kunnolla kannattimella ja putosi. Levy painaa Tulokkaan mukaan 976 grammaa ja sen koko on 120 kertaa 137 senttiä.
 Äiti kritisoi koulun toimintaa
 Tulokas tai Kallioinen eivät tiedä, paljonko levyjä on jouduttu poistamaan katosta löysyyden takia.
 Koulu kertoi perjantaina, että sen tietojen mukaan oppilas sai lievän aivotärähdyksen ja on kotihoidossa.
 Iltalehti kertoi perjantaina  illalla, että oppilaalla on luultua vakavammat vammat. Iltalehden haastatteleman äidin mukaan poika oksensi sairaalassa rajusti koko yön eikä ole saanut nukuttua. Poika kärsi päävamman lisäksi kovasta niskasärystä.
 Äiti myös kritisoi koulun tiedottamista, koska hän sai tiedon vasta neljä tuntia tapahtuneen jälkeen. Hänen mukaansa poika olisi pitänyt viedä ambulanssilla hoitoon.
 Koulun johtaja sanoo, ettei voi kertoa pojan terveydentilasta. Koulu on kuitenkin viimeksi maanantaina käynyt läpi viestinkulkua.
 – Varsinainen yhteydenotto saatiin vasta neljän tunnin kuluttua tapahtuneesta. Pojan äidille ei oltu heti soitettu, Outi Kallioinen vahvistaa.
 Hänen mukaansa äitiin yritettiin ottaa aiemmin yhteyttä.
 – Äitiin on yritetty olla yhteydessä ja yhteys on saatu noin neljän tunnin sisällä. Käymme läpi prosessin, että jatkossa viestit kulkevat nopeammin ja vanhempaan ollaan nopeammin yhteydessä, Kallioinen sanoo.
 Yle / Anu Leena Koskinen
 Henkilökunta on Kallioisen mukaan toiminut ohjeistuksen ja käypä hoito -ohjeistuksen mukaan.
 –Terveydenhuollon ammattilainen on ollut opettajana, siinä ei näyttänyt olevan tarvetta ambulanssille.
 Taustalla iso remontti
 Santalahdentien remontissa uusittiin myös oppilaitoksen sisäkatot. Santalahdentien toimipisteen remontti alkoi vuonna 2015. Hankkeen kustannusarvio oli 26 miljoonaa. Kohteen bruttopinta-ala oli 20 000 neliötä. Pudonnutta kattotyyppiä on noin 5 000 neliötä.
 Yle kertoi perjantaina , että kattolevy putosi jo aikaisemmin. Silloin kukaan ei jäänyt alle. Yli viikko sitten takuutarkastuksessa käytiin tilannetta läpi.
 Lue lisää:
 Kattolevy putosi opiskelijan päähän, vähältä piti tilanne jo aiemmin: 2 300 oppilaan ammattioppilaitos suljettiin Tampereella
 Tampereen Kalkunvuoren päiväkodissa putosi kattolevyjä kesätauon aikana
 Koulun ruokalan katto rymisi alas Raisiossa
 Katso video: Neljä vuotta vanhan koulun sisäkatto romahti Loviisassa – "Kenen omatuntoa kolkuttaa, kun Suomessa on tämän tyyppisiä ongelmia?"

Kattolevyn päähänsä saanut opiskelija ei ole vielä palannut kouluun: Äiti kuuli asian vasta neljä tuntia tapaturmasta


Summary: Kun perhearki painaa päälle, vanhemmat hakevat rauhaa mistä vain voivat.

Mies menee vessaan. Kuluu viisi minuuttia, kymmenen, viisitoista. Mitä ihmettä siellä oikein tapahtuu?
 Tuttu tilanne arjen keskellä erityisesti lapsiperheissä – eikä kyse todellakaan aina ole vatsavaivoista.
 Ruuhkavuosia elävät ihmiset törmäävät usein siihen, että aika ei tunnu riittävän juuri mihinkään. Perheet painiskelevat työssä käymisen, lasten kuskaamisten ja kodin pyörittämisen välillä.
 Harvaan jäävät ne hetket, jolloin vanhemmilla olisi ihan sitä omaa aikaa.
 Siksi pakoretki arjesta on joskus otettava sieltä mistä sen saa.
 Vaikka sitten vessasta.
 – Sekä miehet että naiset tekevät pakoretkiä perhe-elämässä toistuvasti. Äidit menevät suihkuun puoleksi tunniksi tai isät menevät älypuhelimen kanssa vessanpöntölle, vahvistaa perheneuvoja  Terhi Ketola-Huttunen.
 Tärkeintä on, että voi sanoa puolisolle: minä vetäydyn hetkeksi omaan rauhaan. Ehkä juuri lukollisen ovensa takia kodin vessa onkin oiva paikka tähän tarkoitukseen.
 Oman ajan puute on vakava ongelma
 Pahimmillaan oman ajan puute ja siitä kumpuava paha olo voivat alkaa värittää koko perhe-elämää. Turhautunut puoliso purkaa helposti kurjaa oloaan lapsiin tai omaan kumppaniin esimerkiksi huutamalla tai raivoamalla.
 Joskus tilanne tulehtuu niin pahasti, että ainoa keino on avioero.
 Ketola-Huttusen mukaan oma aika onkin perheen ja parisuhteen kannalta elintärkeää.
 – Oman ajan suurin tarkoitus on, että ihminen lisää omaa hyvinvointiaan. Ihminen voi omalla ajalla kerätä kuppia täyteen energiaa ja kun sitä energiaa on tullut, niin on paljon enemmän annettavaa koko perheelle ja parisuhteelle.
 Jatkuva yhdessä pyöriminen kotona ei ole hyväksi
 Pienten pakomatkojen lisäksi vanhemmille tekisi hyvää myös pidemmät pätkät omaa aikaa. Tällöin perhe-elämässä muodostuu tervettä erillisyyttä, jonka avulla voi tuntea ikävää toista ihmistä kohtaan.
 Ketola-Huttusen mukaan terve erillisyys katoaa, jos kumppanin kanssa pyörii koko ajan kotona. Tämä taas saattaa vähentää mielenkiintoa puolisoa kohtaan.
 Oman ajan eteen pitää tehdä töitä
 Oma aika ei tipahda taivaasta vaan sen eteen pitää nähdä vaivaa. Hyvä keino on esimerkiksi sopia kalentereiden kanssa molempien vanhempien vapaat hetket jo hyvissä ajoin, koska se helpottaa molempien asennoitumista tilanteeseen.
 Toki lapsiperheessä tarvitaan myös joustavuutta.
 - Jos käykin niin, että kaikki oksentavat kaarella, niin kyllä sillon on ihan reilua, että toinen pystyy perumaan oman menonsa, Ketola-Huttunen sanoo.
 Ketola-Huttunen on itse huomannut, että mitä enemmän kumppanille antaa omaa aikaa, sitä enemmän sitä saa myös itse. Vuorovaikutus kannattaa siis aloittaa itsestä käsin.
 Ruuhkavuosista selviytymiseen Ketola-Huttusella on yksi neuvo:
 - Muista koko ajan pyhä kolminaisuus: oma aika, parisuhdeaika ja perheaika. Joka viikko pyörität tätä kolmiota tarkkaillen, että kaikkea on tarpeeksi.
 Katso koko juttu täältä:

Pakoretki perhe-elämästä vaatii joskus luovuutta – katso videolta totuus isien ylipitkistä vessaistunnoista!